Kieverako 'Marshall plana' - Mundua - Berria\nKieverako 'Marshall plana'\nUkraina berreraikitzeko 500 milioi euro agindu dizkio Merkelek Kieveko gobernuari, baina gatazka negoziazio bidez konpontzeko eskatu dio.\nGiza laguntza zeraman konboia Errusiara itzuli da osorik\nAngela Merkel Alemaniako kantzilerra eta Petro Poroxenko Ukrainako presidentea, atzo, Kieven. TATYANA ZENKOVICH / EFE\nUkraina zatika hausten hasi aurretik, gogor esku hartzea erabaki du Angela Merkelek, eta Kievera joan da zuzenean, herrialdea berreraikitzeko baldintzak ezartzera. Argi utzi du: Europako Batasunak ez du onartuko beste Krimea bat Ukraina ekialdeko eskualdeetan. «Krimearekin gertatu zena [Errusiarekin bat egin zuen] Ukrainaren lurralde burujabetza urratzea izan zen. Hura aitortzen badugu, Europa osoari eragingo dio, Europaren elkarbizitza baketsua aztoratuko duelako».\nPetro Poroxenko Ukrainako presidentearekin eta Arseni Jatseniuk lehen ministroarekin elkartu zen atzo Alemaniako kantzilerra, eta erabateko babesa adierazi zion Kieveko gobernuari. Lehentasuna, orain, ekialdeko Luhansk eta Donetsk eskualdeei eustea dela argitu zuten bi estatuetako agintariek. Merkelen hitzetan, «Alemaniako Gobernuaren kezka nagusietako bat» da Ukrainako egoera. Berlinek 500 milioi euroko baino gehiagoko kreditua hartzeko bermea eskaini dio Kievi; horretarako, funts berezi bat sortuko du, eta gerraosteko berreraikuntza lanetarako erabiliko dute. Beste 25 milioi euro iheslarientzat izango dira.\nHorretarako, baina, su-etena adosteko eta gatazka negoziazioen bidez konpontzeko eskatu die Merkelek istiluetan nahastutako aldeei. Datorren astean Minsken egitekoak diren bileran ipini du fedea: orduan elkartuko dira Poroxenko, EBko ordezkariak eta Vladimir Putin Errusiako presidentea, Ukrainako gatazkari buruz hitz egiteko.\nEkialdeko eskualdeetako herritar gehienak errusiera hiztunak dira. Ukrainako presidente ohiaren aurkako estatu kolpeaz geroztik, Kieveko gobernu berriari zilegitasunik aitortzen ez dioten «Herri Errepublikek» dute han agintea; Krimeak Errusiarekin bat egin zuenetik, indartsuagoa da Ukrainatik aldentzeko aldarria. Kieveko gobernuak maiatzean hasi zuen milizia errusiazale horien aurkako operazio militarra, eta harrezkero istilu larriak izan dira hiri nagusietan. Nazio Batuen arabera, 2.000 pertsona baino gehiago hil dira, eta 400.000 inguruk ihes egin behar izan dute etxetik. Itar-Tass agentziak argitaratu duenez, atzo ere erasoak izan ziren, eta 70 lagun inguru zauritu zituzten.\nKonboi errusiarraren auzia\nPoroxenko prest agertu da Merkelen baldintzak betetzeko. Presidentearen ustez, azken hilabeteotan «funtsezko elementu bat aldatu da» ekialdean: herritarrek ez ei dituzte gehiago babesten Herri Errepublikak. Berehala atera da Errusiaren izena. «Orain, oztopoa atzerriko mertzenarioak dira», esan du Poroxenkok: «Gure lurraldetik ateratzen direnean, berehala itzuliko da bakea».\nKievek gatazka hasi zenetik leporatzen dio Errusiari ekialdeko miliziak armatzea, eta Europako Batasunak ere Moskuri ardura izateko eskatu izan dio han gertatutako istiluengatik. Merkelek jakinarazi duenez, oraingoz ez daukate Errusiari zigor gehiago jartzeko asmorik, baina gerta liteke jartzea «Ukrainako egoerak hobera egiten ez badu».\nAzken egunotan, Errusiak Luhanskera igorritako giza laguntzaren inguruko auziak nahastu ditu bazterrak. Ukrainak bere baimenik gabe muga igarotzea leporatu dio Moskuri, eta Mendebaldeko gobernuek ere kargu hartu diote horregatik. Herenegun «tentsioa maila kezkagarrietara» heltzen ari zela esan zuten Merkelek eta Barack Obama AEBetako presidenteak, Kieven bertsioa babestuz: «Errusiak ez du giza laguntzako karabana baliatu behar muga igarotzeko». Etxe Zuriak dioenez, kamioi zibilez margotutako ibilgailu militarrak ere sartu ziren konboiarekin batera, eta Nazioarteko Gurutze Gorriak ez zuen inolako parte hartzerik izan prozesu osoan.\nErrusiako Atzerri Ministerioak gezurtatu egin ditu Mendebaldetik heldu zaizkion kritikak. «Benetan Gurutze Gorriak egin zuenaren berri jakin nahi badute, zuzenean Gurutze Gorriari galdetzea gomendatzen diet». Gogorarazi du, gainera, Kieveko administrazioak abuztuaren 12an baimendu zuela konboia sartzea, baina muga ez zuela herenegun arte zabaldu. Konboiaren atzean «zio humanitarioak» daudela nabarmendu du, eta ez duela nazioarteko legedia urratzen. Hain zuzen ere, Nazioarteko Justizia Auzitegiaren arabera, gizarte zibilari laguntzeko esku hartze bat ezin liteke lurralde subiranotasunaren urraketatzat jo. «Ukrainako hego-ekialdeko eskualdeak giza hondamendia sufritzen ari direlako erabaki genuen konboia igortzea», azaldu du Putinek: «Giza laguntza gehiago atzeratzea onartezina zatekeen».\nErrusiako Atzerri Ministerioak jakinarazi du karabana osatzen zuten kamioi guztiak itzuli direla Errusiara, zama Luhansken utzita. Ukrainako administrazioak ez du kamioiek zeramaten guztia aztertzeko modurik izan, miliziek kontrolatutako bideetatik heldu direlako Luhanskera.\nErrusiako hedabideen arabera, atzo hasi ziren laguntza poltsak dendetan eta herritarren artean banatzen; besteak beste, zerealak, sendagaiak, haurrentzako janaria, lo-zakuak eta argindar sorgailuak. Donetsk eta Luhanskeko Herri Errepubliketako bozeramaile batek jakinarazi du «pentsiodunek, sektore publikoan diharduten gurasodun familiek, bonbardaketen biktimek, ezinduek eta eriek» izango dutela lehentasuna.


Zure online dendak Amazon bezalako dendekin lehiatu dezake? - Zure online dendak Amazon bezalako dendekin lehiatu dezake? -\nZure online dendak Amazon bezalako dendekin lehiatu dezake?\nUkaezina da e-commerce dendek bi urte hauetan izan duten hazkundea. Denda fisiko askok sortu dute on-line denda bat beraien negozioa gehitzeko/zabaltzeko asmoz, baina egia da, halaber, Amazon, aliexpres… bezalako denda handien salmentek izugarrizko gehikuntza somatu dutela.\nBeraien baliabide handiei esker, Amazon, ebay, AlliExpres bezalako dendek (enpresa handi batzuk aipatzearren) zaildu egiten dute enpresa txikien on line lehiakortasuna. Ezinezkoa da hori aldatzea; beraz, artikulu honetan, zure online denda sarean ahalik eta lehiakorrena izan dadin, indartu behar dituzun puntu batzuk definitzen saiatuko gara.\nAurkitu eta indartu desberdina egiten zaituen hori.\nZure dendan, Amazonen saltzen den produktu baten oso antzekoa saltzen baduzu, oso zaila da norbaitek zuri erostea. Seguruenik, Amazonen bidalketaren kostuek bezeroak erosketa dezente merkeagoa izatea eragingo dute, beraz ziurrenik bertan erosiko du. Zure aukera bakarra, besteengandik bereizten zaituen produktu edo balio hori (kalitatea, artisautza, esklusiboa…) aurkitzea izango da.\nZaindu zure bezeroak\nFideliza itzazu zure bezeroak, senti itzazu komunitate baten parte. Eta ez horrekin astero erostea lortuko duzulako, baizik eta pertsona horrek, seguru asko, ondo hitz egingo dielako bere familiakoei/lagunei, eta horrek bai ekarriko dizkizula bezero berriak. Ez izan zalantzarik, ahoz ahokoa da oraindik ere dagoen metodo komertzial onena.\nSortu blog bat edo ireki sare sozialetan zure denda (Facebook/Instagram…) eta komunikatu zure bezeroekin online\nAdibidez, liburu-denda bat baduzu, asteko/hileko berrikuntzez hitz egin dezakezu, esaldiak/liburu-kuotak kopiatu eta komentatu. Arropa-denda bat baduzu, erakutsi ze berrikuntza iritsi zaizun, saiatu beste dendetatik bereizten, adibidez jantzi aropa berria eta jarri online, iruzkindu. Eta, jakina, lotu zuzenean artikulu hori zure online dendara (Facebook-ek zuzenean zure webgunearekin lotutako denda birtual bat sortzeko aukera ematen du).\nEta behin baino gehiago blog honetan esan dugun bezala, saiatu ahalik eta konstanteena izaten. Ez daukazu egunero zerbait idatzi beharrik, bezeroa nazkatzerik ere ez dugu nahi, baina saiatu aldizka zerbait gehitzen.\nLandu urteko egutekia\nSaltoki batetan zerbait argi eduki behar bada, saltzeko data nagusiak dira: beherapenak, Black Friday ospetsuak, San Valentin eguna, Gabonak… Landu kanpaina horiek lehenagotik, gogorarazi egun berezi horiek zure bezeroei eta idatzi zerbait, aurrez sustatu, erakutsi zure produktuak. Ez egon aurreko eguna iristeko zai, hasi zure bezeroekin egun hoiei buruz hitzegiten asteak edo eta hilabete lehenago.\nErosketa dendan jasotzeko aukera kontuan hartu\nGero eta denda gehiagok konektatzen dute beren denda fisikoa on line saltzeko kanalekin, eta era berean, bezeroei online erosteko eta produktua dendan erosteko aukera ematen die. Batzuetan, produktu batzuk, denda fisikoan jasotzeko aukera bakarrik izaten dute (adibidez garraio-kostu handiko produktuak).\nSalmenta-eredu hau denda fisikotik hurbil bizi diren bezeroei eskaintzen zaienean da eraginkorrena. Gertu bizi badira, eskaerak denda fisikoan jasotzea oso erraza eta komenigarria da haientzat (bidalketaren gastua gehitzen ez bada, erosketa erakargarriagoa egingo zaio bezeroari). Beraz, ideia ona izan daiteke zerbitzu hau zure ingurutik hurbil bizi diren bezeroentzat soilik murriztea.\nZure online abentura hasteko gogoa baduzu baina zalantzak badituzu edo iadanik martxan duzun online denda hobetzea gustatuko balitzaizuke, ez izan zalantzarik, INNOVAn zure galdera guztiak erantzuteko gaude. Jarri kontaktuan gurekin eta zure kasua aztertuko dugu, konponbiderik onena eskaintzeko.\nErakutsi zure denda Facebook-en\n05 Uzt, 2021


Komantxe Konpartsa: Drogen kontsumoa gune antagonistetan\nDrogen kontsumoa gune antagonistetan\nAste Nagusia badator bai, eta Marijaiarekin bat, gure gorputz eta buruei egindako erasoak. Parrandan goazenean droga mota ezberdin asko hartzen ditugu, eta geihenetan ez dugu kontsumo horri buruz hausnartzen.\nHona hemen TasTas irratiko "Suelta la olla" saioan komantxeroa den Aitorri egindako elkarrizketa. Bertan drogen kontsumoari buruz arituko dira ikuspegi kolektibo batetik, autojustifikazioetaz urruntzeko asmoarekin.\nOn egin deizuela, ta Aste nagusian ikusten dugu!!!\nPublicado por komantxe en 23:39\nEtiquetas: aste nagusia, drogak, hausnartu, irratia, komantxe, olla, suelta, tastas


Herri Ondarea :: Marijesiak 1\nArteagan Marijesiei Marijosidxek esaten deutsee. 9 egun arinago hasten dira. Aurreko egunean, 23an, deskantsau egiten da. Bertan beti egiten da arratsaldez; iluntzetik gauera arte. Azkeneko egunean, 24an, goizeko zazpirak inguruan hasten dira kantetan, eta goiz osoa emoten dabe. Aurreko 8 egunetan zatika egiten dabe; herriaren goiko partea edo beheko partea, ze orain asko sakabanatu da herria. Azkeneko egunean herri osoan egiten da diru bilketea dalako. Zazpirak ingurutik egurdiak ondo jota egon arte, hirurak arte, ibilten dira.\nBarriemoilea: Miren Lurdes Bilbao


Urretxuko Udala - Azaroaren 21etik 29ra hondakinen prebentziorako astean parte hartu!\nAzaroaren 21etik 29ra hondakinen prebentziorako astean parte hartu!\nAZAROAREN 21etik 29ra, UROLA GARAIAN ETA EUROPA OSOAN, HONDAKINEN PREBENTZIORAKO ASTEA OSPATUKO DA.\nUrola Garaia Garapen Jasangarria mahaiak bideratuko du, eskualdean, azaroaren 21etik 29ra gauzatuko den ekimena.\nEzkioko, Legazpiko, Urretxuko eta Zumarragako udalek, UGGASAK eta UGLE Urola Garaiko Lanbide Eskolak osatzen dute Urola Garaia Garapen Jasangarria mahaia. Eskualdeko 8 ikastetxeak eta baita Ingurugela ere (Unibertsitateaz kanpoko hezkuntza-sisteman ingurumen hezkuntzako planak eta programak koordinatzen dituzte) eragile laguntzaileak dira. Urola Garaiko Garapen Jasangarria mahaiak, eskualdearen garapen ekonomikoa, garapen soziala eta ingurumenaren babesa modu orekatuan lortzea helburu hartuta, jarduerak eta jarraibideak planifikatzen, kudeatzen eta gauzatzen dihardu lanean, elkarlana sustatuz eta aliantzak sortuz. Tokiko Agenda eta Eskola Agenda 20-30, eta Urola Garaiko Energia Plana bultzatzen ditu, besteak beste.\nAurten ere, Europa mailako kanpainarekin bat eginez hondakinen prebentzioari eta kudeaketa jasangarriari buruzko ekintzak sustatuko ditu mahaiak.\nJosune Makaia UGGASAko jasangarritasun teknikariaren hitzetan “Europa mailako kanpainak murriztea, berrerabiltzea eta birziklatzea ditu oinarri eta gai anitz jorratzen ditu. Baina gurera ekarrita, eskualdean hondakinak murrizteari jarri nahi diogu azpimarra. Hondakinen prebentziorako lehen pausoa da, eta funtsezkoa iruditzen zaigu gai honi buruzko lanketa egiten jarraitzea”.\nIzan ere, hurrenez hurren Legazpiko, Urretxuko eta Zumarragako udal teknikariak diren Inma Hernandezek, Amaia Lizarraldek eta Ainhoa Barbanchok azaldu dute, eskualdean hondakinen kopuruak gora egin duela azken urtean. “Badakigu egoera berezia bizi dugula, baina ezin dugu guardia jaitsi”. Aurten aste bakar batean, bataz beste Urola Garaian 141.939,51 kg hondakin sortzen da”.\nAste batean eskualdean sortzen den hondakin kopuruaren datu hori izango da kanpainari abiapuntua emango diona. Datu deigarria ezagutarazi nahi dute herritarrek beren ohiturei errepara diezaieten bultzatzeko eta jokaera aldaketak eragiteko. “Kontzientzia hartzea ezinbestekoa da aldaketak egiten hasteko” diote.\n“Aldaketa horiek errazago eman daitezen erreferentziak sortzea da asmoa. Horregatik herritarrei dei egin nahi diegu hondakinak murrizteko dituzten ohiturak sareetan parteka ditzaten. Eredu ezberdinek “inspiratzeko” balio izatea bilatuko da” dio Makaiak.\nBizi dugun egoerak behartuta kanpaina digitala izango da aurtengoa eta udaletako eta UGGASAko webgune eta sareetan gauzatuko da.\nAzaroaren 21ean hasi eta 29ra arte gure ohiturei errepara diezaiegun\nHondakinak murriztea da helburua\nOhitura jasangarriak sareetan parteka ditzagun, denon artean eskualdean ohitura jasangarriak eraikitzeko bidea eginez.\nFacebook bidez eta #ohiturajasangarriakurretxu erabiliz, ohitura jasangarrien argazki, bideo edo aholkuak argitaratu\nKontzientziak astintzeko, astean zehar argitaratuko diren bideo eta aholkuei zabaldundea eman\nParte-hartzaileen artean, halaber, Bertatik Bertara egitasmoaren parte diren eskualdeko baserritarren produktuez osatutako 4 otar zozkatuko dira (herri bakoitzeko bat). Lehenengo 50 parte-hartzaileek, gainera, Bertatik Bertarako poltsa berrerabilgarria eskuratuko dute.


14 urtez azpiko Arabako bertsolari gaztetxoan XXVI. Eskolartekoa heldu da mugara — Bertsozale Elkartea\nIaz birtualki jokatu bazen ere aurten iazko zorra kitazeko aukera izan dute Arabako bertsozale gazteenek, ekainaren 5ean jokatu baitzen Arabako bertsolari gaztetxoen XXVI. Eskolarteko finala Zigoitiko kiroldegian.\nIdatzizko modalitatean Araba osoko 2500 haur ingurun taldeka bertsoak idazteko aukera izan zuten apirila eta maiatzean zehar. Maiatzean Lautada, Arabar Errioxa, Gasteiz, Aiaraldea, Gorbeialdea eta Mendialdean eskualdez eskualdeko topaketak burutu ziren, arrakastatsu eta beroak izan zirelarik, bat-bateko emanaldi eta guzti. Iraultza txiki bat izan dira bat-bateko emanaldiak eta horrela ikusi ahal izan genuen finalean ere. Metodologia berrikuntzak bat-batekora bultzatu ditu Arabako gaztetxoak.\nIdatzizkoekin eman zitzaien hasiera goizari bi multzotan, 11:00etan lehen txanda eta 11:45 aldera bigarrena.\nGiro beroa sortu zen eta gaztetxoek egindako bertsoez gozatzeko aukera izan zuten senitarteko eta lagunek. Txanda bakoitzaren ondoren aulkiak eta mikroak ongi desinfektatu eta bat-batekoen ordua heldu zen, bertan goia jo zuelarik Eskolartekoak.\nZalduondo, Agurain, Araia, Legutio, Aramaio, Zigoitia, Bastida, Kanpezu eta Gasteizko bertso-eskoletako neska-mutilak izan ziren mikrofono aurrera inprobisatzera atera ziren ausartak.\n50 gaztetxo aritu ziren bat-batean bertso-eskolaka oholtzaratuz, talde baikoitza bere irakaslearen laguntzaz. Agurra kantatzera atera ziren gutxi batzuk, gai orokor baten inguruan emandako oinekin koplak egitera gehienak, ofizioka ere ausartu ziren koxkorrenak. Ordu eta laurdeneko saio bizi eta anitza eskaini ziguten bertan elkartutako guraso eta bertsozale guztien gozagarri.\nMerezitako saria izango dute idatzizko sailkatuek eta bat-batean aritutakoek, Irailaren 12an Hontza Extrem abentura parkean egun pasa. Bertso-eskola eta ikastetxeetako ikasturtea gogotsu hartzeko berriz ere.\nHemen ekainaren 6ko bertsoak ikusgai:


Ekainean ere martxan darrai Euskararen Etxeak | Azkue Fundazioaren Egunkaria\n2015(e)ko ekainak 1\nUda gerturatzen dabil eta ekainean ere ez dugu geldik egoteko asmorik Euskararen Etxean. Astean zehar Euskararen Interpretazio Zentroa bisitatzera etorriko dira ikasle taldeak eta betiko moduan beste edonorentzako ere zabalik egongo dira ateak.\nHilaren 8tik aurrera, Loraldia, euskal kultura gaur geroan argazki erakusketa izango dugu ikusgai beheko solairuan. Apirilaren 23 eta 26 bitartean Loraldia kulturaren topaketa ospatu zen Bilbon, Anton Abbadiak XIX.mendean sortutako Lore Jokoak abiapuntu hartuta.\nAzkue Fundaziotik bat egin genuen ekimenarekin eta Instagram bidezko lehiaketa antolatu genuen. Astero jarritako gai ezberdin bati erantzun zioten partehartzaileek sare sozialera argazkiak igoz. Aste bakoitzean aukeratutako hamar argazkiek osatuko dute erakusketa, guztira 50 argazkik.\nEkainaren 11n, osteguna, Naroa Gaintzak gidatutako “22metrokoadro” taldearen kontzertua egongo da 19:30etan. Bilboko Udalak antolatutako Euskarazko Musika Lehen(a) Barrutian programaren helburua Deustu eta San Inazion ostegunero musikaz gozatzeko aukera egotea da. Horretarako, leku ezberdinetan doako kontzertuak eskaintzen dira eta oraingoan Naroa Gaintza ahotsean, David Nanclares gitarran, Alex Gonzalez baxuan eta Karlos Arantzegi baterian etorriko dira Euskararen Etxera: “Horixe baita 22 koadro, mundua kontatzeko modu bat”.\nAste berdineko larunbatean, ekainaren 13an, Euskararen Etxea zabalik egongo da eta interpretazio zentrora bisita gidatuak egiteko aukera izango du datorrenak, euskaraz zein espainieraz. Horrez gain, Igerrak, Instagram erabiltzaile euskaldunen taldearen lehen topaketa ospatuko da. Igerren komunitatea azaroan sortu zen, eta orain lehenengoz batuko dira elkar ezagutu eta esperientziak trukatzeko. Euskararen Etxean hasiko dute eguna eta gero Alde Zaharrera joango dira topaketa borobiltzeko asmotan.\nBaina larunbata horretan etortzeko aukerarik izan ezean, uda garaian astero larunbata goizez zabaltzen dugu eta bisita gidatuak antolatzen ditugu. Beraz, ekaina, uztaila eta abuztuan larunbata goizetan badaukazue ere hurbiltzeko aukera!\n22metrokoadro azkue fundazioa Ekaina erakusketa euskararen etxea igerrak instagram komunitatea lehiaketa loraldia Naroa Gaintza topaketa\nEuskararen bidaian barrena!


Auzoetako jaiak antolatzeko diru-laguntzen eskaria\nSanturtziko auzoetako jaiak antolatzeko diru-laguntzak ematea.\nUdal Elkarteen Erregistroan izena emanda dauden luku asmorik gabeko elkarteek, antolaketa-egitura dutela egiaztatzen dutenak edota jaien antolamenduan eskarmentua dutenak.\nEskaria gutxienez jaien hasiera baino hilabete lehenago aurkeztuko da, eta beti ere urteroko deialdia argitara eman eta gerora.\nAntolatu nahi diren jardueren egitarua zehatza.\nEmakume eta berdintasun-zerbitzuko diru-laguntzak\nSanturtziko emakumeen eta gizonen arteko berdintasuna bultzatzeko eta emakumeak prestatzeko eta informatzeko helburuz egiten diren sustapen-, aholkularitza- eta informazio-jarduerak antolatzen laguntzeko diru-laguntzak. Honelakoak izan behar dute jarduerek:\nGai pedagogikoak, sozialak, lanekoak, kulturakoak edo aisialdiari buruzkoak jorratzeko ekintzak, edo aukera-berdinatasunaren garrantziaz jabetzeko ekintzak, oro har.\nAhalik eta pertsona interesatu gehienek parte har dezaketen ordutegietan egitea.\nEmakumeek kultura-, prestakuntza-, hezkuntza- edota aisialdi-ekitaldietan parte hartzea sustatzen badute\nEmakume-berdintasunaren aldeko elkarte eta erakudendeei ekintza horien berri ematea: jarduera-mota, tokia, data, ordua...\nEz jasotzea bestelako diru-laguntzarik Udalaren beste arloren batetik (edo erakunde autonomiadunetatik) helburu bererako.\nPertsona fisikoek edo juridikoek, bai eta Udal Elkarteen Erregistroan izena emanda dauden emakume-elkarteek edota erakundeek, eta ekintzak ondo antolatzea bermatzen dutenak.\nS063 Berdintasuna sustatzen duten irabazi asmorik gabeko elkarteentzatdiru-laguntza eskaria\nEmakume eta Berdintasun zerbitzura bidali.\nEskaeraren azterketa teknikoa: Emakumearen Zerbitzuak araudiaren barruan eta diru-laguntza portzentaia egokian emateko interesgarri irizten zaizkion sustapen-, aholku-, prestakuntza- eta informazio-programa edo jarduerak hartuko ditu hautaketa- eta balorazio-irizpide gisa. Horretarako honako hau hartuko du kontuan:\na) Aurkeztutako programa edo jardueraren berezko kalitatea.\nb) Urteko programazio osoa osatzen duten jarduerak, eta ez unez uneko jarduera zehatzak.\nc) Saioetan parte hartzen duten emakumeen kopurua.\nd) Elkarteak, erakundeak edo kolektiboak horrelako ekimenetan aurreko urteetan izandako esperientzia, historiala eta aurrekariak, bai eta horietan izandako parte-hartze maila ere.\ne) Programaren garapena Euskal Autonomi Erkidegoaren bi hizkuntza ofizialetan.\nf) Gauzatu beharreko jarduerez gainerako emakume-erakundeei, elkarteei eta kolektiboei egindako zabalpena.\ng) Programak(ek), kanpainak(ek) eta mezuak(ek) urtean edo ikasturtean lantzen diharduten kanpaina edo mezu globalekin duten kohesio-maila.\nh) Elkarte bizieran emakume eta gizonen arteko berdintasun aukerak zuzenean edo zeharka sustatzen dituzten ekintza edo proiektuak.\nAntolatu nahi diren jardueren egitarau zehatza, ondokoak zehaztuz gutxienez:\nJarduearren deskribapena, aurrekontua (diru-sarrerak eta irteerak), data, tokia eta garapena.\nAntolatzaileak erabiliko dituen giza balibide eta baliabide materialak.\nZenbat diru eskatzen duen laguntza gisa.\nAntolatzen duen elkartearen kontu-zenbakiaren banku-ziurtagiria, diru-laguntza bertan jasotzeko.\nEkintza ebaluazteko sistemaren ebaluazioa.\nGizarte Ekintza arloa - Berdintasuna\nEuskara ikasteko diru-laguntza eskaria\nSanturtzin euskararen erabilera normalizatzeko eta helduen alfabetatze eta euskalduntzea sustatzeko euskara ikasteko eta hobetzeko diru-laguntzak.\nInteresa duen edozein pertsonak, edo bere legezko edo borandateko ordezkaritza duenak, beti ere ondoko betekizunak betetzen baditu:\nSanturtzin erroldatuta egotea, gutxienez eskaria aurkeztu baino bi urte lehenagotik. Salbuespen gisa, erroldan 6 hilabeteko antzinetasuna duten pertsonen eskariak onartuko dira, baldin eta 2014 baino lehen, gutxienez, bost urtez jarraian egon baziren eta erroldako baja izateko arrazoiak behar bezalako justifikazio dokumentalarekin egiaztatzen badira.\nUrte bakoitzeko urriaren 1etik 31ra bitartean.\nIkastaroa(k) egin d(it)uen euskaltegi(ar)en ziurtagiria. Bertan, ondokoak zehaztuko dira: ikastaro-mota, ordu lektiboak, maila, matrikularen zenbatekoa, asistentzia eta ikastaroko helburuak gainditu ote dituen.\nEskatutako bestelako diru-laguntza batzuk egiaztatzen dituen dokumentazioa, bai eta horiei emandako ebazpena ere.\nKultura eta Euskara - Euskara\nGizarte-ekintza sustatzeko jardueretarako diru-laguntzak hezkuntzaren eremuan\nUrtean zehar gizarte-ekintza sustatzeko jarduerak hezkuntzaren eremuan.\nPertsona fisikoek edo juridikoek, bai eta Udal Elkarteen Erregistroan izena emanda dauden elkarteek, edota haien legezko ordezkariek. Lehentasuna izango dut eskolek eta Guraso-elkarteek, edota horien ordezkariak.\nS084 Gazte elkarteen diru-laguntza eskaria


Dendariak eta tabernariak, kezkatuta lapurretekin - Aretxabaleta - Goiena.eus\nDendariak eta tabernariak, kezkatuta lapurretekin\nMirian Biteri 2008-02-11 10:07\nAzkenaldian gertatzen ari diren lapurretekin arduratuta daude herriko dendetako eta tabernetako jabeak. Kezka horren adierazle, egindako sinadura bilketa. Ekimen horren bozeramaile Salva Rodriguezek esan du merkatarien eta dendarien %85 inguruk gauean segurtasun neurriak egon daitezela eskatu duela.\nJasotako sinadurekin udaletxera joan da Rodriguez eta Inaxio Garro alkatearekin bildu da. Bilera horretan tabernarien eta merkatarien artean dagoen kezka azaldu dio eta Udalak neurriak har ditzan eskatu dio: "Lehen udaltzainak ibiltzen ziren gauean. Egoerari buelta emateko hori izango litzateke irtenbidea", azaldu du. Arrasate, Aretxabaleta eta Eskoriatzarako, gaur egun, Ertzaintzaren patruila bakarra dago gauean ere salatu du Rodriguezek.\nUdala, zehaztu barik\nAlkateari gai horren gainean galdetu diogu. Herrian dagoen kezka ulertzen duela esan du: "Argi ikusten dugu neurriak hartu behar ditugula". Baina, oraindik ez dute zehaztu zer egingo duten. "Azterketa sakona egin beharra dago oraindik".\nHala ere, "Ertzaintzaren laguntza beharko dugu, Aretxabaletan ez dago-eta udaltzainik gauean", adierazi du Garrok.


Vitoria-Gasteizko Udalaren web-orria - Udalaren Gizarte Larrialdietarako Zerbitzua\nOharra: Ikusi udako ordutegiak udal zerbitzuetan eta instalazioetan.\nEgunero irekita dagoen zerbitzua da eta berehalako arreta eskaintzen die premia sozial larrian dauden Arabako lurralde Historikoko egoerei. Udal Gizarte Zerbitzuen sarearekin modu osagarri eta subsidiarioan funtzionatzen du.\nZERBITZUA (UGLZ) 945 13 44 44 Gizarte Larrialdiak San Antonio, 10\nAstelehenetik ostiralera, 08:00etatik 22:00 etara, eta larunbat eta igandetan eguneko 24 orduetan. Ordutegia abuztuan.\nLurraldeari dagokionez, honako egoeratan egon daitezkeen Arabako Lurralde Historikoko pertsonei, edozein delarik duten adina:\nGerora sortutako babesgabetasun-egoeran dauden pertsonak, bereziki: galtze- egoera eta/edo orientabidea galtzearen egoera; zaintzaileak utzi izanaren edo gerora sortutako absentziaren egoerak; genero-indarkeriako eta etxeko indarkeriako egoerak.\nEgoera berezien ondoriozko gizarte-larrialdi egoeran dauden pertsonak: zirkulazio-istripua, sutea, uholdea edo bestelako ezbeharrak.\nZein arreta mota eskaintzen du?\nLarrialdietako lehen arreta edo berehalako arreta premien behin-behineko balioespena -ondorengo balioespenarekin lotuta egongo dena- egitea izango da, betiere beharrezkoa bada:\ngizarte-larrialdia gertatu den lekura joatea larrialdi horren eraginpeko pertsonak in situ artatzeko;\npremia-egoerak in situ atzematea;\neraginpeko pertsonari edo pertsonei osasun-zentroetara, polizia-bulegoetara edo bulego judizialetara edo beste bulego batzuetara laguntzea;\nbeharrezkoa denean, kasuaren arreta dagozkion zerbitzuetara bideratzea, albait lasterren, eta, bereziki eta hala badagokio, Gizarte Zerbitzuen Euskal Sistemaren ostatu-zerbitzuetara eta egoitza-zentroetara bideratzea.\nPrestazio hauek hartzen ditu:\nArlo psikosozialeko esku hartzea, bereziki emozioei eustera bideratuta.\nOsagarriak (hala badagokio), mantentzea, premiazko ostatua..\nEstrada eguneko zentroa\nAterpe gaueko zentroa\nHemen zaude Herritarren postontzia › Gai-arloak › Gizarte zerbitzuak eta programak ›\tGizarte Zerbitzuen sistemarako eta funtzionamendurako sarbidea › Página web: Servicio Municipal de Urgencias Sociales\nAzken iruzkina ikusi (Noiz egina: 2017/10/09 10:05:46) | Ikus edukia\nAlejandro 2017/10/09 04:20:45\nUdala 2017/10/09 10:05:46


Itxarkundia batailoiko gudarien gorpuzkiak identifikatzen saiatuko dira – Hala Bedi\n> Itxarkundia batailoiko gudarien gorpuzkiak identifikatzen saiatuko dira\nAhaztuen Oroimena 1936 elkarteak Itxarkundia batailoiak Legution pairatutako erasoari buruzko txostena egin du. Horren berri emango du abenduaren 29an eskainiko duen hitzaldian.\nAlea.eus bidez/Mirian Biteri\n1936ko azaroaren 30a zen Itxarkundia batailoiak ofentsiba hasi zuenean; Ollerietatik, Elosun zehar, Betxinako basora arte sartzea lortu zuen, eta hurrengo goizean, inguru horretatik Legutioko Zabalaineraino iritsi ziren. Baina, bertan pairatutako erasoari eutsi ezinik, lortutako posizioan atzera egin beharrean aurkitu ziren gudariak, tokian hildako asko utzita.\nEzinezkoa zen han bizitakoa ahaztea, eta, frankismoaren azkenetan, urtero hasi ziren elkartzen Itxarkundia batailoikoak; Felipe Lizaso komandantea zen batzarren antolatzailea. Franco bizirik zegoenean gudarien kopurua handiegia ez bazen ere, 1977ko urriaren 2an egindako bilkurak erantzun ona jaso zuen. Nikasio Garaigordobil legutioarra Araba batailoiko konpainia bateko kapitaina izan zen gerra garaian. Jatetxe bat zuen Kurutzalde auzoan eta bazuen Itxarkundiakoek Legutioko erasoan jasandakoaren berri, eta bertan hilda geratutakoak inguruko toki desberdinetan lurperatuak izan zirela ere bazekien.\nGaraigordobilek adiskidetasun harremana zuen Felipe Lizasorekin eta berak gidatuta 1977ko bilkurako ekitaldia antolatu zuten, eta gudariak lurperatutako ustezko kokapenak ere aztertu zituzten. Ahalegin berezia egin zuten bilkuran gudari ohien partaidetza lortzen, eta horretarako, besteak beste, batzarraren deialdia eta egitaraua iragarri zuten Deia egunkarian.\n500 gudari ohi inguru\nEmaitza ezin hobea jaso zuen esfortzuak; Deia egunkariak, urriaren 4an egunak emandakoaren inguruan argitaratutako kronikaren arabera, 500 lagunetik gora elkartu ziren horretan. Legutioko elizan meza entzun ostean, kalejiran jaitsi ziren Kurutzalderaino. Bertan, batailoiko hildako gudarien omenezko hilarri bat jarri zuten; hain justu ere, hildako 64 gudariak banan-banan izendatu zituen Lizasok. Garai hartan parlamentario ziren Jose Angel Cuerda, Gerardo Bujanda eta Juan Ajuriagerra eta Ignacio Oregi senataria izan ziren, besteak beste, ekitaldian.\nHandik gutxira, gorpuzkiak hobitik ateratzeko lanei ekin zioten ingurune horretan. Bi ustezko lurperatze-gune ezagutzen zituzten aurretik, elkarrekiko gertu: bata, Egiñu etxe ondoan; bestea, hilarria jarritako tokian. Indusketak egin eta hainbat gudariren gorpuzkiak berreskuratu zituzten. Herriko hilerri zaharrean ehortzi zituzten hasieran, eta 1986an, Kantasarretako hilerria eraikitzen amaitu zutenean, hara igo zituzten gorpuzkiak; inaugurazioaren testuinguruan beste omenaldi bat egin zuten Itxarkundiakoek. Hezurrak gordetzeko horma-hobietan jarraitzen dute gorpuzkiek, 50. zenbakidunean. Goian Bego. 1936ko gudan Legution hildako gudariaktestua irakur daiteke horma-hobi horretan Legutioko Udalak jarritako plakan.\nOrain arte aipatutako guztia jasotzen duen txostena prestatu du Ahaztuen Oroimena 1936 elkarteak. Bertako kide Patxi Ibarzabalek azaldu du 1977an lortutako gudarien balizko gorpuzkien azterketarako informazioa bilatzea duela helburu txostenak: “Gorpuzkiak aztertzea, eta, horretarako aukera izanez gero, DNA laginak jasotzea da asmoa; eta gorpuzkien azterketa zientifikoa gauzatzea hobiratutakoen inguruko informazioa lortzeko”, nabarmendu du.\nGogorarazi du ez dagoela gorpuzki horien gaineko informazio zehatzik eta horrek, oraingoz, ” hainbat zalantza” uzten dituela agerian. Zehazki, honako hauek aipatu ditu: “Batetik, gorpuzkiak Itxarkundia batailoiko gudariarenak izatearen erabateko ziurtasunik ez dago; eta bestetik, hobitik ateratako hezurren egoera zein den argitu ahal izateko informaziorik ere ez dugu”.\nHilerrian hobiratutako kutxek gordetzen duten informazioak, ehorzketa horien nondik norakoak hobeto ezagutzeko lagungarri izateaz gain, hildako gudariak identifikatzeko aukera sor dezakeela azpimarratu du Ibarzabalek: “Horrekin, memoria historikoaren ariketa honen bidez, desagertuen zein haien senideen, egia, aitortza eta erreparazio eskubideak bermatzeko pausuak eman daitezke”.\nAurtengo maiatzean osatu zuten Alberto Unamunok, Aitor Bereziartuak eta Patxi Ibarzabalek esandako txostena. Gertatutakoaren errepasoa egitearekin batera, hainbat testigantza ere jasotzen ditu; hain justu, Legutioko Imanol Garaigordobil, Maria Jesus Lopez de Bergara eta Jose Agirre herritarrenak. Eskumena duten hiru erakundetan aurkeztu dute lana: Legutioko Udalean, Gogora institutuan eta Aranzadi elkartean. Gorpuzkiak kutxetatik ateratzeko baimenaren zain daude orain elkartekoak.\nErantzuna heltzen den bitartean, txostenaren berri ematea eta etorkizunera begira aurreikusita dauden urrats berriak azaltzea helburu duen hitzaldia eskainiko du elkarteak abenduaren 29an, 19:00etan, Legutioko kultura etxean. Hilaren hasieran antolatutako Oroimen historikoaren astearen barruan egitekoa zen berbaldi hori; baina, elurteak plana zapuztu zuen, eta ezin izan zuten berbaldirik eskaini.\n← Dalil Lahcen: “El Sahara Occidental es un territorio pendiente de descolonización, por lo que todo saqueo de sus riquezas es ilegal”\nSuspendido el acto en recuerdo a Javier Pérez de Nanclares →


Uberan - Euskal Idazleen Elkartea - Hatsa bilduma uztailaren 19an aurkeztuko dute Senperen\nHitzordua: 2020ko UZTAILAREN 19a, igandea, Senpereko Larraldean.\n11:30 LIBURUAREN AURKEZPENA.\n12:00 APERITIFA: Elkarrekin hitz egin, talde-argazkia, datorren urterako hitzaurrearen egilearen zozketa...\n13:30 BAZKARIA: Azken urteetan ohikoa bilakatu den bezala, norberak berea ekarrita. Aurten, COVID-19a dela eta, bazkaltzeko tenorean beharrezko ardurak hartuta.\n16:00 IRAKURRALDIA: Parte hartzaile bakoitzak liburuko bere olerkia irakurri edo kantatu.\n17:00 KANTALDI POETIKOA\n- MATXALEN BEZOS (kaligramak)\nInformazio gehiagorako: hatsarenpoesia@gmail.com


Euskadiko Errugbi Federazioaren presidentearekin elkarrizketa | EHK\nby ehkirola eus | 2020/02/05\nEuskadiko Errugbi Federazioko Presidente Iñaki Laskurainekin luze hitzegiteko aukera izan du EHKirolak, Euskal Errugbi Liga hizpide\nDublin eta Eibar arteko joan etorrian bizi da Iñaki Laskurain (Eibar,1968) Euskadiko Errugbi Federazioko presidentea. Ibilbide luzea du errugbian Iñakik, Euskal Herriko talde garrantsitzuenetan urte luzetan jokalaria izandakoa baita: Eibar, Getxo, Athletico San Sebastian, Aviron, ea. Entrenatzaile lanak ere egin ditu: Eibar, Aviron, Durango. Kirol zuzendaria, Espainiako selekzioko jokalari, Gipuzkoako Federazioko presidente. Eta azken urte hauetan Euskadiko Federazioko presidente gisa ari da. Beraz, inork gutxik bezala ezagutzen du errugbia, ertz eta maila guztietan aritua baita. Solaskide aparta da eta amaigabe aritu daiteke errugbiaz jardun ezkero, berarekin egon gara hizketan, eta hona hemen laburpen bat.\nZer da Euro Basque Rugby Challenge edo Euskal Errugbi Liga?\nBi gauza dira funtsean: alde batetik, errugbiko jokalarien, entrenatzaileen eta arbitroen, alegia kirol estamenduen, formazioa eta teknifikazioa (ehun lagunetik gora izan genituen iaz), eta bestetik hiru mailetan jokatzeko asmoa dagoen txapelketa, non Euskadiko Erkidegoak, Nafarrokoak eta Akitania Berriak parte hartzen duten.\nLehen maila batean (eta iaz maila hau bakarrik jorratu ahal izan genuen) 7 taldek parte hartu zuten euskal liga bat izan zen. Mailarik altuena zuten taldeek elkarren aurka jokatzen zuten: Miarritz, Aviron, Angelu, Getxo, Ampo-Ordizia, Hernani eta Bera Bera. Liga honetan jokatzeko kirol maila hartzen zen kontutan, euren arteko lehiakortasuna bermatzeko. Bi multzo egin genituen eta aurredenboraldian jokatu zen, joan etorriko liga bat izan zen. Donibane zalantzan egon zen azken ordura arte,baina azkenean kale egin zuen. Eta irabazleak sari ekonomiko bat zuen.\nGero, bigarren maila bat legoke non kirol maila baxoagoa duten taldeekin jokatzea nahi den.\nEta azkenik hirugarren maila, emakumezkoen liga dena. Maila honetan hegoaldean talde gehiago daude, eta horrek ere errazten du, iparaldekoek hegoaldekoekin jokatzeko interesa indartzen baitu.\nIaz, lehen maila bakarrik garatu genuen eta pozik geratu ziren denak, baina aurten hiru mailak antolatzeko saiakera egingo dugu.\nAstelehenean (urtarrilak 21) sinatu zen, hain zuzen, 2020an ere egin ahal izateko akordioa. Hendaian sinatu genuen, gai honen motorra den Euskadiko Federazioaren izenean neuk, eta Euroerregioaren zuzendaria den Arola Urdangarinek. Beraz aurten ere egingo da. Guztiontzat proiektu hau estrategikoa dela garbi xamar dago.\nAbiapuntua gogoratu behar da. Batzuentzat Frantziako hegoa den lurraldean (guretzako gure herrialdearen iparraldea) errugbiak izugarrizko garrantzia du. Eta guk hango jendearekin, bai neuk, bai Joxe Migel Galdosek (gure Federazioako kirol zuzendariak) harreman pertsonal asko genituen, eta esan behar da oso giro euskalduna zegoela (nik kontratua euskaraz sinatu nuen, eta neure herrian, Eibarren erderaz egiten zen).\nBestalde, ordurako Gipuzkoako aldundian hari administratibo batzuk bazeuden (Julian Gomez zegoen orduan aldundian eta harreman ona genuen) eta horrek kobertura ofiziala eman ahal zion asmoari. Eta guk asko zaindu dugu, indarrean dagoen legedia eta arautegitik abiatzea.\nGu hara joan ginen esanez: “kirol ikuspegitik onenak zarete baina zuek geuk ditugun arazo berdinak dituzue eta guk dirua lortzeko egoera administratibo hobea dugu” (ordurako Eusko Jaurlaritza ere bazebilen zerbait egin nahian, zer egin oso garbi ez zekien arren).\nProeiktu bat garatu genuen, aurrekontu batekin eta hiru administrazioei aurkeztu genien. Nafarroakoari, Eusko Jaurlaritzari eta orain Akitania Berria deitzen zaionari.\nHalere, proiektua egitea eta onartzea kontu bat da baina gauzatzea beste bat. Eta zailtasun handiak daude, besteak beste bi estatuko klubekin liga bat antolatzeko mundu mailako federazioaren oniritzia behar delako, eta horrek espainiakoaren eta frantziakoaren zigilua izatea eskatzen duelako. Egoera horretan kontu eta diplomazia handiarekin aritu izan gara. Arautegiak homologatuak izan behar zuten, eta argumentarioa malgua. Baina lortu genuen. Eta horretarako ezinbestekoena pertsonen arteko konfidantza izan da, denean bezala giza faktore nagusia da. Baina laguntza instituzionala ere izan behar da, eta guk hasieratik izan dugu Eusko Jaurlaritzako kirol zuzendaria den Jon Rendondoren konfidantza. Horri esker, Euskadiko federazioan jarri dituzte bitartekoak, eta gu izan gara proiektu honen motorra.\nZergaitik sortu zen Euro Rugby Challenge edo Euskal Ligaren proiektua?\nParte hartzen duen bakoitzak bere arrazoiak ditu. Arrazoik batzuk amankomunak dira eta besteak norberarenak. Gu zio guztiak txertatzen eta kontrako indarrei lekua murrizten saiatu gara.\nBatzuontzat zio identintarioak daude, bistakoak, baina arrazoi gehiago ere badaude. Kirol arrrazoiak adibidez, hegoaldeko errugbi taldeentzat, iparraldeko errubgi taldeen aurka jokatzea kirol maila handitzea da. Kirol lehia eraginkorroagoa. Hernanirentzat edo Getxorentzat kirol ikuspegitik hobe da Aviron aurka jokatzea, Madrideko edozein talderen aurka jokatzea baino.\nArrazoi ekonomikoak era badaude, merkeago da euskaldunon arteko ligan aritzea, espainiako ligan aritzea baino. Bidaiak motzagoak dira, joan etorriak egun berean egin daitezke ea. Gainera laguntza ekonomikoak hegoaldean lortzea, iparraldean lortzea baino errazagoa da.\nArrazoi estrukturalak ere. Adibidez iparraldeko biztalengoaren eboluzio demografikoa ikusirik, gero eta zaitasun handiagoak dituzte taldeak osatzeko eta hegoaldeko jende kopuru handiagoa izateak errazten du. Hori gizonezkoetan nabaria da, eta are gehiago emakumezkoetan.\nArrazoi ugari alde, eta kontrakorik ez beraz.\nZergaitik ez duzue euskal errugbi selekzioaren aldeko urratsik eman?\nGu euskal selekzioaren aldekoak garela gauza jakina da, baina proiektu honi eman diogu lehentasuna eta hau sendotzeko asmoz ez dugu suntsitu zezakeen ezer piztu nahi izan.\nGainera errugbian nazioartekotasuna kluben bidez landu daiteke, hau da, klubek parte hartzen duten txapelketen bidez jorra daiteke edo gutxienez urrats batzuk eman.\nHonaino Iñaki Laskuraini egindako elkarrizketa. Liburua idatzi daiteke berarekin izandako ordu gutxiko solasaldia baliatuta. Baina amaitu beharra dugu gaurkoz. Hurrengoan mahai baten bueltan jarraitzekotan geratu gara, errugbiko hirugarren denbora horren arriskuen berri badakigun arren.\nEH Kirolak interes handia dauka proiektu honetan, eta Euskadiko Federazioarekin, Nafarroakoarekin eta Akitania Berriarekin lanean gauzak egingo ditugu, elkarrekin edo osagarri modura, baina urrats zehatzak ematen saiatuko gara. Gustokoa dugu hartu duten bidea.


Sara Izarrekin, etxera! - - Goiena.eus\nSara Izarrekin, etxera!\nAitziber Plazaola 2017-03-03 09:56\nAste honetan bete ditu Izarrek hiru urte. Edozein haurrentzat ospatzeko eguna litzake hau, baina, Izarren kasuan, amagandik bereizteko mehatxua da. Izar ez da edozein haur, bere aitak eraso egin zion, eta bere ama espetxean dago. Espetxe politikaren arauen eta erabakien menpe dago bere bizitza.\nEspetxean, haurra, hiru urte izan arte egon ahal da amarekin; baina, adin hau izatean, haurra eta ama banandu egiten dituzte. Edozein egoeratan oso krudela den erabaki hau, Izarren kasuan are eta krudelagoa bihurtzen da, bere bizitzan pairatutako egoerari aurre egiteko ezinbesteko zutabea den amagandik bereizi nahi dute-eta.\nLerro hauek idatzi ditudanean, Izarrek oraindik ez ditu hiru urte bete, eta amaren alboan dago. Baina, lerro hauek irakurtzen ari zaren honetan, Izarrek hiru urte izango ditu. Elkarrekin jarraitzen ez badute, eta mehatxua gauzatu bada, gu guztion lana eta erantzukizuna izango da Izar bere amarekin ahalik eta azkarren elkartzea.


Kooperatibagintzan aditu tituloa — Mondragon Unibertsitatea\nKooperatibagintzan aditu tituloa\nHelburu nagusiaBiziberritze kooperatiborako estrategiak indartu eta bultzatuko dituzten eragile kooperatiboak prestatzea. Kooperatibetako proiektu sozialean trakzio lanak egingo dituzten pertsonak janztea, beren eremuetan eragin biderkatzailea izan dezaten.\nKooperatibagintzak dauzkan erronken inguruko gogoeta eragin.\nIkasleari ezagutza teoriko-praktiko sendoa eskaini errealitate kooperatiboa ondo ulertu eta aztertzeko, eta ingurune kooperatibotan proposamenak aurkeztu ahal izateko.\nEredu kooperatiboarekiko atxikimendua eta sentsibilitatea handitu.\nKurtsoko partaideen artean praktika eta egiteko moduak konpartitu.\nKooperatiba barruan ikasleak bete behar dituen zereginak (erabakiak hartu, gai sozio-enpresarialak aztertu, proiektuak bultzatu, taldeak eragin, motibatu…) egoki betetzeko beharrezko baliabideak eskaini.\nAditu titulu hau ondoko kolektiboei dago, bereziki, zuzendua:\nOrgano sozial eta exekutiboetako kideak.\nBere burua kooperatibagintzan janzteko gogoa duten pertsonak.\nKooperatiba barruko erreferentziazko pertsonak.\nProiektu kooperatiboa bultzatzeko ahalmena eta sentsibilitatea duten pertsonak.\n1go materia. Gizarte garaikidean aldaketa prozesuak: aldaketa aroa, aro aldaketa.\n2. modulua. Arrasateko Kooperatiba Esperientzia: genesia, bilakaera historikoa eta oinarrizko ezaugarriak\n3. modulua. Kooperatibaren kanpo dimentsioa: gizarte eraldaketa eta garapen komunitarioa.\n4. moduloa. Kooperatibaren barne dimentsioa: ikuspegi kooperatibotik demokrazia eta partehartzea.\n5. moduloa. Pertsona erakunde kooperatiboaren baitan: kultura kooperatiboa, lidergoa eta motibazioak. Ardatz pedagogikoaModulu bakoitzak izaera berezitua du erdietsi nahi diren ezagutza eta konpetentzien araberakoa. Edozelan ere, ondoko lau osagaiak konbinatzen dira guztietan:\nSaio teorikoak: irakasleen azalpenen bidez teorian eta edukietan sakontzeko uneak\nMintegiak eta eztabaidarako tarteak: eztabaida eta hausnarketa bultzatzeko, eta ikasleek beraien artean ideia eta esperientziak trukatzeko guneak\nZuzeneko testigantza kooperatiboak: praktika eta esperientziarekin zubiak eraikitzeko uneak, kooperatibagintzan esperientzia metatua duten protagonistekin elkarrizketa zuzenerako tarteak.\nMudle on-line plataforma: materialentzako euskarri eta komunikaziorako bitarteko\nEragile eta ikuspegi ezberdinen arteko gurutzaketa da gradu-ondoko honen ezaugarrietako bat: batetik, oinarri kontzeptualak finkatuko dituzten irakasle adituak; bestetik, beren esperientzia kooperatiboa konpartitzera etorriko diren protagonistak; eta azkenik, kooperatibagintzan ari diren ikasleak eurak. Hiru helduleku, hortaz, kooperatibagintzaz jarduteko: ezagutza, elkarrizketa eta praktikak konpartitzea.ProiektuakIkasketa prozesuaren dimentsio praktikoa gauzatzeko asmoz, ikasle bakoitzak ikasturte amaierako proiektu bat osatu eta aurkeztu beharko du. Lan honen bidez neurrira egindako proposamen praktikoak landu nahi dira, ikaslearen kooperatiban biziberritze estrategian eragiteko helburuarekin.Kreditu kopurua:Guztira: 250 ordu (10 ECTS)\nLANKI Ikertegiaren (MUko Lankidetzaren Ikertegia) eskaintza akademikoa da, Mondragon Taldeko Gestio Sozialarekin elkarlanen.\nKoordinatzailea: Arianne Kareaga\nEgutegia: 2011ko urria - 2012ko uztailaMatrikula kostuak: 3.600 € (bazkariak eta materialak barne)Lekua: Otalora (Aretxabaleta)\nHelburuak Parte-hartzaileak Egitura Antolamendua


Durangaldea Antiespezista (DA) erakunde politiko berriak bere ildo politiko nagusiak aurkeztu ditu 2019ko herri-hauteskundeetara begira – TRONPA\nDA, Ahal Dugu eta EAJrekin lehiatzeko intentzioarekin aurkeztu dela baieztatu dute bart gauean eginiko aurkezpenean\nBart gauean eman zuten prentsaurrekoa Durango Antiespezistako kideek, San Fausto auzoko umeentzako parke berrian. Hauteskundeetara begira, aitortu dute auzo hau estrategikoa dela, dagoen arratoi kopuru altua dela eta. Animalisten buru den Fernando Matamoros Serialkillerrek adierazitakoaren arabera, komite berriak, auzoko gentrifikazio prozesuaren zapalkuntza era bortitzenean pairatzen ari diren arratoiak defendatzea izango du helburu, horretarako bi ildo nagusitan jardunez: borroka politikoan eta borroka armatuan.\nMatamorosek adierazi zuenez, animalisten helburua maiatzeko hauteskundeetan udalerriko alkatetza lortzea da. Alkategai izango den hautagaiaren identitatearen inguruan galdetu zitzaionean, momentuz gure txakurra den eta “Pintxo” bere izena duen hautagaia izango dela baino ezin duela esan adierazi zuen Matamorosek. Bestalde, aipatutako borroka politiko-militarrerako lehen akzio estrategikoak definituta dituztela baieztatu du:\nGiza gizartea eta Gizarte ez-gizakiaren inguruko kontzientziazioa:\nTailer desberdinak antolatuko dira bi gizarte hauen arteko elkarbizitza sustatzeko. Hitzaldi hauetarako, arratoien eskubideen aldeko borrokan aitzindari izan ziren Mickey Mouse eta Stuart Little aktoreak edota, gizakia izanik arratoi izatera igarotzeko hormona bidezko tratamendua jasotzen lehenetarikoa izandako, Felipe Gonzalez presidente-ohia bezalako pertsonaia esanguratsuak gonbidatu dituzte.\nMexikoko auzoetako autodefentsa taldeak hartu dituzte eredutzat gauez San Fausto auzoko zaintza lanak egiteko. Talde hauek sei pertsona armatuz osatuko dira eta pick-up todoterrenoetan auzoko kaleetatik mugituko dira, azken aldian gora egin duten gizakiengatik arratoienganako erasoak ekiditzeko asmoarekin. Brigada horretatik irten da Euskal Herrian orain dela gutxira arte aktibo egon den talde armatuan oinarrituz, arratoien eskubideak defendatzeko talde armatu erradikalagoa. Eskualdeko Talde Arratoizalearen (ETA) lehen ekintza larunbatetik iganderako gauean eman zen. Horretan, ETAko gizon batek motozerra batekin mehatxatu zituen Durangoko diskoteka baten aurkitzen ziren pertsonak, arratoiek lo egiteko duten eskubidea aldarrikatuz. Ondoren, talde armatuak argitaratutako jakinarazpenari jarraiki, arratoiak gogaituta daude asteburuetan lo egin ezin izatearekin, goizean-goiz jaiki behar baitira, garbitzaileak baino lehen, parranda osteko hondakinak jan ahal izateko.\nTxakurren Ohore eta Bizitzaren aldeko Intifada (TOBI)\nTOBI-ren buru den Oker Eitbko Zuzen saioko txakurrak esan duenez, Durangaldeko kantoi oro zikinduko dute beraien txizekin, baita Pipican izenez jantzitako kontzentrazio zelaiei su eman eta durangaldeko lorategi guztietan minak (kaka) jarri. TOBIko burua komunikabideei talde armatuaren jardueren berri ematen ari zela, Ertzaintza heldu, orratzez betetako saltxitxa bat eman eta talde armatuaren burua den Oker hil dute. Hileta bihar Sondikako animalien erraustegian izango da, eguerdiko hiruetan.\nAzalpen horiek emanda, Durango Antiespezistatik, elkarretaratzera deitu dute datorren igandean eguerdiko 12:00etan Txakurputie plazan. Kontzentrazioaren ondoren, giza larruz egindako danborrekin batukada eta giza saihets-hezur dastaketa herrikoia egongo dela iragarri dute, edozein animaliari bere giza maskotarekin joateko gonbitea luzatuz.


VARIKOSETTE Jerez de La Frontera erosi batetik 39€\nVarikosette Jerez de La Frontera\nKrema Varikosette aurka barizeak erosi Jerez de La Frontera\nArrakastatsua eskuratzea Varikosette Jerez de La Frontera, behar:\nNon erosi Jerez de La Frontera Varikosette\nIdatzi zure informazio pertsonala sartu eskaera orria erosteko krema batetik barizeak Varikosette Jerez de La Frontera prezio murriztua. Itxaron deia Kudeatzailea zure eskaera on krema Varikosettezuen, deitu ahal izango duzu egunean zehar. Duzu bakarrik ordaindu jaso ondoren, partzelaren batetik courier edo postetxean Jerez de La Frontera.\nNon erosi krema Varikosette Jerez de La Frontera\nArrakastaz lortzeko prezio onenean Varikosette Jerez de La Frontera (Espainia), beharrezkoa da sartzeko ordena formularioa zure kontaktu xehetasunak hurrengo ordu izango duzu dei Kudeatzailea eta aholkatzeko ordena Varikosette eta entrega. Recoger pakete bat postetxean edo izango da entregatu zure etxean mezulari bidez. Ordainketa ondoren jaso eta bere esku. Kostua bidaltzen partzelaren Varikosette postariak zure helbidea desberdina izango da beste hiri Espainian, jakiteko prezioa Kudeatzailea sortu ondoren , ordena krema Varikosette aurka barizeak web-orri ofiziala.\nVarikosette Ibiza Varikosette La Coruña\nOrdena Jerez de La Frontera Varikosette


Herri Ondarea :: Itsasbedarrak\nIdiakaz itsasbedarrak ateraten ibili izan da. Iodoa egiteko erabilten ziran. Itsasbehera bitan idi pare bigaz 124 tonelada ateratakoa da. Valladolideko enpresa batek erosten ebazan itsaso-bedarrak; eurak freskotan saltzen eutsiezan. Gehien bat Bitz-gane etxearen aurrean egoten ziran, eta, uretan sartuta, alboetatik frenetan ebezan itsasbedarrak.\nBarriemoilea: Jesus Olazar


Sailkatugabeak | Txirrita Ikastetxea\nBadira aste batzuk Gorputz Hezkuntzako saioetan orientazioa lantzen gabiltzala Kirolari eta Basapiztiak. Auzoan barrena egin ditugun jardueretan pista eta baliza bila ibili gara gora eta behera mapa artean. Proiektuari amaiera emateko GOT ( Gipuzkoako Orientazio Taldeak) antolatzen duen ligako frogara … Jarraitu irakurtzen →\nAGUR AMAIA Agian etzan nahikoa izan Egin genizun harrera Orain bazoaz eta nahi degu Zu gustora gelditzera Ahotsarekin jolasten duzu Pirritxenaren antzera Zuk futbolean ematen dezu Nahikari junior bera Irakasle hasten zarenean Oso ona izango zera Agur Amaia ta eskerrik … Jarraitu irakurtzen →\nOtsailaren 7an Astizeko Mendukilo kobazuloa ezagutzera joan ginen. Amaiak, kobazuloko gure gidariak esan zigun hainbeste euri eta elur egiteagatik, kobazuloa inoiz baino politagoa zegoela. Eta halaxe izan zen bisita, zoragarria! Ikusi argazkietan ze ondo pasatu genuen. Aupa Espeleologoak!\nGorputz Hezkuntzako saioetan bertako jolas eta kirolak lantzen ibili gara urtarrilean zehar eta amaiera emateko Gipuzkoako Herri Kirolen Federaziotik Ainhoa soktiralaria etorri zaigu saio bat gurekin burutzera. Lokotsak, txingak, giza proba, zaku proba eta soka tiran ibili gara eta herri kirolen inguruko hainbat … Jarraitu irakurtzen →\nEUSKARAREN EGUNA JOLASEAN\nData: 2018/12/13 Egilea: Irakasleak\nTxirritatarrok jolasean eta dantzan ospatu genuen euskararen eguna. Dantzak, esku jolasak, paraxuta, txapa txokoa, koreografiak… EUSKARAK 365 EGUN!\nGORPUTZ HEZKUNTZAN MENDIRA\nEREÑOTZU-ALKATXUIN-AKOLA-SARATXETA-ANTENA-LARREGAIN-MARTXELIREN ETXEA-EREÑOTZU. Ibilbide ederra martxa politean eta giro ezin hobean. EZ ESAN MENDIAK IKASLE HAUEK MOTIBATZEN EZ DITUENIK…


Beste argitasun bat du Guadalupek - Bidasoko Hitza : Bidasoko Hitza\nBeste argitasun bat du Guadalupek\nKanpoko argiztatze ornamentala hobetzeko lanak egin dituzte santutegian.\nGuadalupeko santutegiko kanpoko argiztatze ornamentala hobetu egin du Hondarribiko Udalak. Udal Brigadako langileek egin dituzte lanak, egunez instalaziokoak eta gauez frogak.\nJuan Mari Altuna Zerbitzuetako zinegotziak azaldu duenez, hiriko ondarea balioan jartzeko asmoa dute lanek: “Lan hauek Hondarribiko ondarea balioan jartzeko udalak egindako ekintzetan sartu behar ditugu. Santutegia XVI. mendekoa da, eta orduz geroztik hainbat izan dira eraikinean eta inguruan egindako hobetze lanak. Argiztapen berria jartzea ildo berean doa”.


-Gazte nafarra, aurki, bere azkeneko sake egitera doa. Josean, ustekabe handia izan duk hain erraz Iturrigaraik partida bere aldera eramatea, ezta?\n-Bai, halaxe dek. Seinako berdinketa egin ondoren, Iturrigarai pilotalekuz jabetu dek eta, eskarmentu handiagokoa eta zaharragoa izanagatik, Aldatz partida osoan lekuz kanpo, hatsankatua, kozkorrik gabe ibili dek.\n-Iturrigarai sakera; konfiantzaz... Sake gogorra, abiadura handikoa, gurutzatua,...sake zitala etaaaaa....tanto! Tanto eta partida, jaun-andreok. Iturrigaraik, ezustean, Aldatz hartu du menean eta Sanferminetako lau t´erdiko torneoa bere egin du!\nAldatz hurbildu zait eta zoriondu nau. Une bat izan da, baina nabaritu dizkiot gorputzaren abaildura eta begitartea hantua eta gorritua, agian prestakuntza fisiko murritzaren zantzuak. Istanteko, nire jendearen zorionak eta goraldiak; gero, zeremonia eta txapela janztea. Sanferminetako Txapelketa! Goi mailako nire lehenbiziko txapela kategoriako lehenengo urtean.\n-Hementxe dugu Pello Iturrigarai. Pello, zorionak!\n-Partida osoan izugarri joko sendoa eta segurua erakutsi duk; nerbiorik ez?\n-Egia errateko, partida aitzinean, bai; baina partida hasi orduko eroso, trankil eta seguru sentitu nauk....\nEITBko esatariari erantzuten ari natzaion bitartean, nire pentsamendua burmuinaren zimurdura batetik bertzera ari da Página 2 de 14 jostalari, eta aspaldiko iduriak lurreko suan txinpartak nola, agertzen zaizkit borborka.\n-Pello, ate handitik sartu haiz goi mailako pilotan; horrek zama handiagoa jartzen dik hurrengo partidetarako?\n-Irabazteak ez dik zama handiagorik paratzen; ez irabazteak, bai, ordea.\n-Horrekin geldituko gara, jaun-andreok. Eskerrik asko, Pello, eta tituluaren ospakizunaz disfrutatu.\nUrkiaga herri txiki bat da. Urtean zehar zortzi etxetan baizik ez da jendea bizi; behi, ardi eta behor, ordea, pila ederra. Udan herrikoen ahaideak eta bertan etxeren bat berritu dutenak etortzen dira oporretan. Batzuetan, inork ez daki zergatik, zerbait okertzen da eta egoera gaiztotzen da. Herri txikietan isilpean gordetzen dira gauza ugari, halako moldez ezen, arrotz baten ikuspegitik, dena ageri baita bizikidetza armoniakoaren idurira. Uda hartan, hamaika urte nituen, eta gauzak okertu ziren.\nFrontoiko zarata eta bero hezea utzita sartzen naiz aldageletan. Eskuinekoan ikusten dut Aldatz, jarrita, aldatu gabe, eskuetako takoak nagitasunaz kentzen, nekatua. Ez dit begiratu nahi, ezin du. kanpoan Sanferminetako txarangek, jo eta ke, jendearen erritmoa eta norabidea markatzen dute.\nUda hura ez dut sekula atzenduko. Etxean lau haurride gara, ni hirugarrena, bertzeak, neskak. Eskolan hasia nintzen pilota taldean eta goiz hartan frontoian nengoen pilotarekin denbora pasa. Bi lagun agertu ziren eta intxaurrondoaren gerizpean jarri, niri begira. Denbora luze gabe zaharrenak, tokitatik mugitu gabe, bota zidan:\n-Jokatu ahal dugu zurekin?\n-Bale. Ni Pello naiz, nola duzue izena?\n-Nik, Adur eta nire anaiak, Mattin.\nNabari zen hiriko euskaldunak zirela. Adur hamahiru urtekoa zen. Ni bezala, ilehori. Bere adinerako altua zen, ia buru bat kentzen zidan. Mattinek, aldiz, hamar urte zituen, begi-zuri eta gopor tankerako gorpuzkera. Majoak ematen zuten eta hasmentatik elkarrekin hagitz ongi moldatu ginen.\nPilotan ari ginela, Simonenekoak pasatu ziren. Ni kontent nintzen nire lagun berriekin eta denok ikustea nahi nuen.\n-Nahizue jokatu gurekin?\nAlabaina, kasurik egin gabe segitu zuten aitzina.\n-Nor dira horiek? -Adurrek.\n-Jokin eta Xabier.\nBazkaltzeko tenorean dena kontatu nuen mahaian: nire lagun berriak, nongoak ziren, noiz arte egonen ziren,... Kriskitin parea baino alaiago nengoen. Nire arreba zaharrenak ere bazuen erran-merranik.\n-Nik ere badut berri bat -Mirenek-: Simoneneko Anek utzi du Zamargineneko Tomas. Erran dit aspertuta akitu duela; arrunt zakarra dela.\n-Banengoen, bada, ni! Tomas hori astapito hutsa da. -amak.\n-Gaur arratsean Anerekin noaie Aintzialdeko bestetara.\n-Kontuz gero, e, Miren; Ane txoriburu xamarra da eta.\nMirenek hamasei urte zituen eta Anerekin ibiltzen bazen ere ez zuen lagun mina.\nUdako egun argiak eta epelak pasatzen ari ziren gozo-gozo, eta Adur, Mattin eta hirurok bereizezin bihurtu ginen; Arotzako Aitor ere gurekin egoten zen. Egunero gelditzen ginen zernahi dela egiteko: sugandilak harrapatu, masustak bildu, errekan bainatu eta amuarrainak eskuz harrapatu edo, egun beroenetan, gure etxeko igerilekuan arratsalde pasa egon.\nGoiz batean, elizaren gaineko estratatik Mikelen bordara nindoalarik manatu bat egitera, sumatu nituen intziri batzuk eta, senaz, konkortu eta ibilera motelduta, bideko paretara hurbildu eta, tentu handiz, gainetik goratu nuen burua ikusteko nondik heldu ziren ainuri horiek. Zamargineneko baratzean zeuden Jokin, belauniko, Xabier, zutik eta negarrez, eta Tomás, Jokinen burua oilo gorotzaz orakatzen.\n-Intzak negarra, intzak! Ergela halakoa! Nik erraten badiat edozein gauza iteko, hik in; gainerakoan gorotza hau ere janaraziko diat. Maritxu halakoa! Kakazu pelenda! Eta zerbait erraten batzue, sasiaren adarra ipurtzulotik sartuko tzuet. Alo, ospa hemendik!\nHura ikusita, ikara hezurretako muineraino sartu zitzaidan eta ohartu nintzen dar-dar batean nengoela, esku ahurrak izerdituak, bihotza, punpaka, bularretik atera beharrean, eta arras zurrundua paretari itsatsita hormaren harrietako bat bihurtu nahiz. Ondoko ezponda batean gorde nintzen sastraken artean eta, denak lekutu zirela segurtatu nintzelarik, ziztu batean joan nintzen Mikelen bordara. Han amak emaniko poltsa utzi eta lasterrari eman nion etxeraino. Ondoko egunetan ez nuen halakorik berriz sumatu. Baina Jokinek serio, hits, soraio eta uzkur segitzen zuen. Orduan ez nekien, baina antzekorik lehenago ere gertatua omen zen.\nUda agortzen ari zen; egunak laburtzen eta gauak luzatzen, ipar haizeak bago-urrina hedatu eta giroa hozten zuen. Iruñekoak lekutu ziren eta betikoak gelditu ginen. Igande batean, eskolan hasi ondoren, amak berri on bat -niretako, bederen- eman zuen bazkarian.\n-Juanategik hartu omen du kontrata handi bat Bartzelonako portuan eta harekin doaie Tomás. Bi urteko lana omen da.\n“Lasaitu ederra hartuko du Jokinek”, pentsatu nuen nire baitan pozik.\nKanpoko festaren builaren gainetik sumatu den animaleko asotsa metalikoak nire arreta erakarri du aurkariaren aldagelara dutxan sartzekotan nengoelarik. Denok ezagutzen dugu Aldatz eta holako eroaldiak izaten ditu partida galduz gero; birao garrasika eta edozein gauza joka hasten da, burua galdu eta inor ez da ausartzen deus erratera.\nDutxa azpian uda hura berriz etorri zait burura. Zenbait aldaketa gauza xehez abiatu ohi da. Eskola hasi eta lehenbiziko bi asteetan goizez hutsa joaten ginen. Urkiagan hamar bat lagun igaten ginen autobusera. Denak elkarren ondoan jartzen ginen, baina ikasturte hartan Ane, Jokin eta Xabier, autobusa martxan hasitakoan, lekuz aldatu eta bertze herritakoengana joaten hasi ziren.\nBehin, errekreoan komunera joanda, Xabier, ni ohartu gabe, sartu zen nire gibelean eta, pixa egiten ari nintzela, berak nire gainean egin zuen. Zelatan zeuden bertze lagun batzuk irri ajataka lehertu ziren, “pixontzi, pixontzi” oihuka ari ziren bitartean. Hura lotsa! Gorri-gorri eginik nintzen, zurrundurik eta mugitu ezinik. Gero negarrari eman nion. Etxean, lotsak hartuta, ez nuen garanik erran. Baina geroztik “pixontzi” bolada luzean aditu behar izan nuen. Ezin ulertu nuen zergatik egin zidaten hori. Ahalkea eta lotsa bertzerik ez nuen sentitzen, eta nik zerbait gaizki egin behar izan nuela pentsatu nuen. Zer, ordea?\nAste batzuk geroago, urrian, Simonenekoak bere aitarekin pilotan ari ziren frontoian. Aita, Joaquin, gaztetan ibilia zen pilotan. Bigarren kategorian ibili behar izan zuen. Baina maisu txarra zen, semeari segidan hasten baitzitzaion oihuka. Hura han zen bitartean nahiago nuen ez jokatu, eta intxaurrondoaren enborrean bermatuta gelditu nintzen begira.\n-Alajainkoa, Jokin, ez al duk kozkor gehiago? Kaguenla! Tori, sakazak, eta emaiok ongi, ostia!\nJazarpen eta oihu horiek Jokin nerbiostu eta konfiantza galtzea bertzerik ez zuten erdiesten. Ondorioz, gaixoa, tenkatua zegoen eta ibilera ere traketsa zuen zurrunaren eraginez. Sake prestatzerakoan pilota boteka eta boteka ari zen, abiatzeko momentua ezin asmatuz. Finean, abiatu, jo eta txapapera.\n-Kabensos, Jokin! Zoldazu tzarra, azkenkadena, maritxu halakoa!\nEta aitak pilota hartu, jaurtiki amorruz frontisen kontra eta lekutu zen marmarka. Jokin pilota eske joan eta ezkerreko paretaren kontra eseri zen lurrean, negarrez. Xabier, tarte bat utzita, laugarren koadroko arrastoaren ondoan jarri zen. Hola egon ginen luze xamar, bakoitza bere tokian. Jokin gizagaixoa! Inork gutxik bazekien ere, karrikan Tomasen harrokeria eta erasoak, eta etxean aitaren gutxiespenak eta, agian, zanpaldiak jasaten ari zen, nork daki noiztik. Ez nekien zer egin eta hondarrean ondoratu nintzaion sakelan neraman txokolatea eskainiz.\n-Jokin, nahi duk pixka bat?\nBegiak bustita goratu zuen burua, eta halako gorrotoa eta aiherkundea sumatu nion heldu zitzaizkiola erraien barren-barrenetik begirada gorritzeraino.\n-Sartzak hire uzki beltzetik txokolate hori, putaseme alaena! Hoaie porkulo hartzera, marikon!\nHarritu eta izuak hartuta, lasterka hasi eta ez nintzen gelditu etxera iritsi arte. Nire arrebatako bi, Ixa eta Amaia, telebista ikusten ari ziren eta haiekin eseri nintzen. Alabaina, nire gogoeta gertatutakoaz buru belarri ari zen. Nire pentsamenduak harriduratik ikarara jauzten ziren. Eta une berean susmo txar bat itxura hartzen ari zen gogoeta zurrunbilo hartan: zorigaiztoko indar beltz batzuk, nolabait, nire aurka itzultzen ari ote ziren?\nSusmo horiek egia bihurtu ziren egun batzuk geroago. Igande batean Baltegiko Eneko etorri zitzaidan etxera. Urte bat gazteagoa zen eta elkarrekin ongi moldatzen ginen.\n-Pilotalekuan gaudek. Jokinek erran zidak etortzeko; Xabier eta Aitor ere han zaudek. Etorri puntuan jokatzera.\nBi aldiz pentsatu gabe, Jokin berriz lagunkoi zegoelakoan, pozik joan nintzen Enekorekin frontoira eta puntuan hasi ginen jokatzen. Beti Jokinek irabazten zuen, gu baino hiruzpalau urte zaharrago baitzen eta nabari zen. Azkenean, Jokin eta biok gelditu ginen, baina alferrik, beti bezala, bera irabazle. Pilota kontrakatxara joan zen eta ni eske; eta, usteketan, denak lasterka hasi kontrako bidetik eta gorde ziren. Ni bila joan nintzen baina ez ziren inon ageri. Hala ere, ondoko hariztian sumatzen nituen. Bat batean, lauak agertu ziren bide erdian eta Jokinek hartu zuen hitza,\n-Ez duk pixarik egin galtzetan, e, pixontzi?\n-Nik ez diat sekula egin pixarik galtzetan.\n-Zer, gezurtia naizela edo?\n-Ez, baina ni ez nauk pixontzi!\n-Pixontzi eta maritxu haiz hi, ilupa! Eta gu ez gabiltzak maritxuekin; hoaie amatxorekin, amazulo hori!\n-Aitor, erraiok ez dudala inoiz pixarik egin galtzetan. - baina Aitorrek begirada baztertu eta isilik egon zen.\n-Hoaie hire arrebekin, marikon! -Jokinek.\nOrduan Enekok, niri bizkarra emanez, galtzak jautsi eta ipurdia erakutsiz, “marikon, marikon”, hasi zen oihuka. Denak irri algaraka hasi ziren eta korrika joan nintzen etxera.\nAma sukaldean zegoen, ni zuzenean komunera joan eta negarrez lehertu nintzen. Hamar bat minutu egon izanen nintzen eta atea zabaldu nuelarik hor zegoen ama.\n-Zer gertatu da, Pello?\n-Pello, begiratu niri, laztana, zer gertatu da?\nEta bere gerrian besarkatuta negar zotinka hasi nintzen, txopinari ezin eutsiz, kontsolamendu eske. Ez nekien nola adierazi herriko lagun guziak haserretu zirela nirekin, ez zutela nirekin egon nahi maritxu pixontzi bat nintzelako. Une hartan nire mundua erori eta hondora joan zen. Etxetik kanpo, begiratua eta irrigarri sentitzen nintzen. Ez nuen lagunik, ez herrian ezta eskolan ere; edo, bederen, defenda nintzaten lagunik. Eta, batez ere, banuen zerbait akats, nolabaiteko makets, bertzeen baitan gaitzespen pizten zuena. Maritxu ote nintzen? Nola, bertzenaz, herriko lagun guziak jarri ziren nire aurka? Nire buruarenganako halako lotsa sentipena sumatu nuen. Bakartua, galdua eta gibel-beldur sentitzen nintzen. Lagunekin, ikaskideekin, etxekoekin ez bertze edozeinekin ikaratia ikusten nuen nire burua. Gau hartan amak nirekin egin zuen lo. Nik, aldiz, ez nuen begirik bildu. Biharamunean izua eta itolarria ziren sumatzen nituen sentsazio bakarrak. Eztarria korapilo bat egina nuen, ezer irentsi ezinik. Bortxaz katilu bat Colacao edan nuen eta berehalaxe okaka hasi eta komunera joan behar izan nuen. Amari eskatu eta erregutu nion mila eratara uzteko gelditzen etxean. Baina, alferrik; xarmanki baina irmo, konbentzitu ninduen hobe zela joatea, dena pasatua zela. Ikastolarako bidaia infernu bat izan zen. Ama eta lau anai-arrebak elkarrekin joan ginen autobusera. Simonenekoak ere agertu ziren. Gu sartu ondoren igan ziren haiek, deus gertatu izan ez balitz bezala. Nire ondoan pasatzean bihotza lauhazka zihoakidan, dardarizoa gorputzean, lepoa zurtua eta begiak aitzineko jarlekuan iltzatuak nituen. Kontrolatzen ez nuen indar batek ez zidan uzten nire gorputzaren inongo atalik mugitzen, are gutxiago haiei begiratzen. Nire ondoan Aitor eseri zen, isilik. Eneko bakarrik jarri zen, lotsatua bezala. Gero, eskolako jolas-orduan, ikusi nuen nire gurasoen kotxea aparkalekuan. Aste hartan ez zen deus gertatu. Jokin-eta, azerien gisa, zer gerta ere, poliki ibili ziren arretarik erakarri gabe. Astelehen hartan berean ohatzea busti nuen. Egia zen, pixontzia nintzen.\nHurrengo asteetan haiek bere jokoari lotu ziren; ni euren jostailu. Eta amaierarik gabea ematen zuen bolada luze batean, bakardadean, sufrikario lazgarria jasan nuen. Eskola presondegi bihurtu zitzaidan. Ikasgelan haiek errekreoan nondik joko beldur egoten nintzen, halako moldez ezen irakaslea txotxongilo mutu bat baitzirudien; higitzen zen, arbelean idazten zuen, ahoa mugitzen zuen, baina nik ez nion deus aditzen. Beraz, eskolako nire emaitzak, itzulipurdika, gainbehera batean sartu ziren. Pilota saioak ziren nire bake-toki bakarra, han berriz neroni sentitzen nintzen, eta barreneko beldur, atezu eta zurrundura guziak han askatzen ziren izerdia atera ahala. Eguberri aitzinean tutoreak deitu zituen gurasoak eta, gero, gurasoak egon ziren Mikelekin bere bordan.\nMikel Iruñekoa zen. Informatika eta elektronika ingeniaria izanagatik, betidanik finantza alorrean ibilia zen munduan barna: Geneva, Londres, Hong Kong, New York... Bizitzaren plazer guziak, zilegi zein debekaturik, ezagututa zen. Eta gizakiaren arimaren alde zeken, zikoitz eta gupidagabeenekin jokatu, lehiatu eta moldatu behar izan zuen. Memento batean arinkeria eta doilorkeria guzi hartaz bete zen eta Urkiagan, borda batean, gordeleku aurkitu zuen. Mikelen borda bertze mundu bat zen. Etxebizitza txukun bat egin izanaz landara, NASA-ko aretoen itxurako gela bat ere egina zuen; informazioaren tratamendurako tramankulu klase guzietatik hornitua: irrati, telebista eta satelite bidezko errepikagailuak, telefoniaren antenak eta estazioak, ordenagailuak eta izena ematen ez nekien hainbertze gailu. Hura liluragarria zen niretako, eta noiznahi bisita egiten nion urrutiko solaskide batekin albiste trukaketa egiteko itxaropenaz.\nSan Tomas egunean Mikel etorri zitzaigun bisitan.\n-Pello! -deitu ninduen amak.\n-Zer, ama? Egun on, Mikel.\n-Begira, Pello, Mikelek zenbait astez lagundu behar dizu eskolako lanarekin, ea bigarren ebaluazioan martxa hobea hartzen duzun, bale?\n-Bai, bale, ama.\n-Ongi da, Pello, zoazi jostatzera; Mikel, aita eta hirurok eskola partikularreko gorabeherak antolatu behar ditugu eta.\nEskolan Jokinen ama, Beatriz, tutorea eta ama elkarrekin bildu omen ziren urrian. Baina ez zuen funtzionatu. Beatrizek borondate ona omen zuen, baina Joaquin...,Joaquin basa piztia gaiztoa zen. Eta etxe hartan denak Joaquinen beldur bizi ziren. Giro hartan hazi zen Jokin eta berari sufriarazten ari zitzaionaren ordaina zen niri, eta gero bertze batzuei, egiten zigun jazarpena.\nNire gurasoek ez zekiten nola irauli egoera hura eta ikusten zuten eskuetatik itzurtzen ari zitzaiela. Hain zen handia nire amaren kezka ezen bere eskarmentua ere kontatu zidala.\n-Begira, Pello, ni ere, gaztetan, eraso eta iraindu ninduten eta oso gaizki pasatu nuen. Ni altua nintzen eta horregatik hasi zitzaizkidan deitzen zangoluze, jirafa, ostruka,...eta irain are itsusiago eta gogorragoak ere. Simoneneko Joaquin zen jazarpenaren eragilea, eta hasmenta batean gainerakoak jarraiki zitzaizkion edo isildu ziren. Huraxe zen niri gehien sufriarazi zidana. Gaizki pasatu nuen, bai, baina lagun onak, beldurra garaitu ondoren, adiskideari laguntzen diola ere ikasi nuen. Beraz, egon ziur, luze gabe zure lagunak etorriko zaizkizu, eta gurekin batean, egoera hau konponduko dugu, egia eta fede, Pello.\nBiharamunean, arratsaldeko seietarako, Mikel agertu zen etxean eta egongela gure eskolategi bilakatu zen.\n-Tira, Pello, ematen du badusula araso bat eskolarekin, baina es da gaitasun falta. Egoera hau gaindituko dugu eta dena bere onera etorriko da. Eta orain has gaitesen.\nMikel, Urkiagara etorriz geroztik, hasi zen euskara ikasten eta oso ongi moldatzen zen, ahoskera trakets samarra bazuen ere.\nMikelen eskola arras diferentea zen eta maiz motz egiten zitzaidan. Akitu orduko biharamunekoa noiz hasiko irrikan gelditzen nintzen. Lehenbiziko hiru ordu laurdenean eskola, eskola zen: ingurune, matematika, literatura,... Bigarren berrogeita bortz minutuetan bere bizipen eta bidaietako pasadizoez aritzen zitzaidan. Niretako pelikula bat bezalakoa zen. Horrela ezagutu nituen Atenasko Partenoia, Borneoko oihanak edo Erromako koliseoa. Eta beti moldatzen zen bere kontakizunak nire egoerarekin lotzeko pertsonaia interesgarri baten bitartez.\n-Ongi da, Pello, orain buruari atxeden pixka bat emateko bastertu behar dugu matematika. Badakisu nor sen Epikteto?\n-Koteto, bai, nire aitaren laguna. Baina Epikteto, ideiarik ez.\n-Epikteto Gresiako filosofo bat sen, gison jakintxu bat. Erroman esklabo egon sen. Esklabutxatik askatu sen eta, bere herrialdera itxulita, eskola bat sortu suen eta oso famatua. Bere ustes, bisitxan ongi moldatxeko bi gausak ongi bereisi behar ditusu: sein gausak dauden sure menean -sure kontrolpean-, eta sein es. Lehenbisikoak saindu, landu eta garatu behar ditusu. Bigarrenei es diesu utxi behar sure baitan eraginik isaten.\n-Bai, eta nola dakit zein diren batak eta bertzeak?\n-Hori denborarekin ikasten da. Baina, adibides, ser isan nahi dusu handitan?\n-Pilotaria, goi mailakoa, txapelduna.\n-Pilotaria isatea, sure menean dago; landu, entrenatu eta lehiatu behar dusu. Txapelduna isateko, sure mugak esagutu behar ditusu; agian sure menean dago, edo es. Beras, egin esasu sure nahia, baina esagutu sure mugak.\nMikelen eskolak sendagarriak bihurtu ziren niretako. Burbuila batean bezala nengoen. Konfiantza handia hartu nuen harekin eta jasandako irain eta eraso guziak adierazi nizkion. Hura isilik egoten zen, adi-adi, eta ni ohartu nintzen, kontatu ahala, lasaitua hartzen ari nintzela eta nire sentipen gaiztoak -izua, lotsa, negargalea,..- uxatzen ari zirela. Urte Berri egunean Aitor eta Eneko etorri zitzaizkidan Urtatsak eske joateko, kantari, etxez etxe. Errege Egunerako ez nuen bustitzen ohatzea. Berriz antzematen hasi nintzen alaitasuna eta lagunekin egoteko gogoa. Eguberriak iragan ondoren, eskolarakoan, autobusean Aitor eta Eneko nire ondoan jarri ziren, gero Xabier ere hurbiltzen hasiko zen. Jokin, aldiz, zaharragoko batzuekin jartzen zen. Bere zitalkeria eta zakarkeria handiagotuz joan zen eta hagitz liskarti bihurtu zen, eskolan zein karrikan. Ez zen inoren beldur bere aitaren izan ezik. Baina niri ez zitzaidan berriz oldartu. Bazirudien ikusiezin bihurtua nintzela, desagertua bezala haren begietan. Jokabide horrek harritu ninduen eta noizbait berriz izorratzen hasiko zitzaidala zeharo sinistuta nengoen. Baina, ez, ez zitzaidan jazarri inoiz gehiago.\nNik, Mikeli esker, doi-doi gainditu nuen ikasturte hura eta bere borda nire bigarren etxe bihurtu zen. Noiznahi joaten nintzaion eta bere jarduerari begira nahiz berarekin solas luzetan egoten nintzen. Gero, unibertsitatean hasita, ikasiko nuen urte hartan Mikelek Joaquini egin omen zion bisitaz geroztik Jokinen irainak eta erasoak aienatu zirela. Mikelek Nafarroako enpresa zein finantza alorretan ezagun anitz zituen eta, Joaquin garraiolaria zenez, aise zaputz liezaioke beraren jarduera.\nAitorrek, Enekok, iruinxemeek -agertzen zirelarik- eta bostok talde polita osatu genuen. Xabier ere, bere aitak jakin gabe, biltzen hasiko zen gurekin. Behin, hurrengo ikasturtean, Xabier eta biok etxera bidean gindoazelarik bere aitaz mintzatu zitzaidan:\n-Nire aita pilotari aparta izan zitekean, baina pilota bera baino gehiago parranda gustatzen omen zitzaioan, eta bazterreko atetik atera zuan mundu liluragarri hartatik. Nire amak anitz maite zian eta, asko sufrituta, haren ondoan segitu zian. Baina nire aita gizaseme ozpindu eta haserrekor bihurtu zuan.\n-Bada, orain gozatuko dik Jokinekin, ezta? Pilotan nabarmentzen ari duk eta hoberenetakoa izatera iritsi daitekeela erraten ditek.\n-Ez zekiat, bada; Jokinek aitaren urak ditik eta hura bezala ez ote den akituko beldur nauk.\nHamahiru urte geroago orduan bezain garbi gogoan daukat solasbide hura. Peñen txarangen musikak eta jendeketaren kanta koralak nire burutazioetatik atera naute. Kalpar hezea orraztu, atondu ilea pitin bat eta atera naiz. Aurkakoaren aldagelako ate aitzinetik pasaeran, Jokinek eserita segitzen du, ukondoak izterren gainean bermatuta eta burua besoen artean makurtua, hura menderatu nahizko keinu antzu bat eginez. Orduan garbi ikusi dut bakoitzaren patua gertakari txiki eta erabakigarriz josita dagoela, eta nire jazarlearen tokian egon nintekeela ondoko aldagelan.


Afrikako gehien ekoiztutako 20 labore nagusiak 2022an - Victor Mochere\nEskurako laboreak, kafea edo arroza adibidez, merkatu salgarri baterako ekoizten diren laboreak dira. Nekazaritza Saharaz hegoaldeko Afrikako ekonomiaren ia % 20 da, munduko beste edozein eskualde baino ehuneko handiagoa. Nigeriatik Ekialdeko Afrikako Rift Haraneko lur emankorretara, kontinenteak munduko laborantza-lurren % 60 dago. Afrikako nekazaritza-sektore hedakorra izan arren, produktibitateak oztopoak izaten jarraitzen du.\nErronka horien aurrean, hainbat aurrerapen teknologikok nekazarien emaitza hobetzeko aukera dute. Esaterako, zehaztasun-teknologiak prezipitazioak, lurzoruaren informazioa eta lurzoruaren produktibitatea neurtzen ditu. Aldi berean, teledetekzio teknologiak eguraldiari eta klimari buruzko informazioa eman dezake. Honek, landu gabeko munduko laborantza-lur gehienarekin batera, aukera garrantzitsua da aurrerantzean laborantzarako. Estimazio baten arabera, zereal eta aleen ekoizpena hirukoiztu daiteke.\nHona hemen Afrikan gehien ekoizten diren 20 labore nagusiak.\nArroza, arroza (arrozaren baliokidea)\nOlio palmondoaren fruitua\nDie matematika-hinter lineako kasinoko bonusen


San Sebastian Gastronomika – Euskadi Basque Countryren lehiaketa zaharrenaren 11. edizioa izango da, aurten ere, plater nagusietako bat. Euskal kongresu batean ezin zen falta parrila jarduera bat, sua maite duten espainiar jatetxe guztientzako helburu bihurtu dena. Parte hartzaileek erabakitzen dute zer haragi erabiliko duten eta zenbat denboraz landuko duten. Antolatzaileek lekua eta Josper parrilak jarriko dituzte, bai eta epaimahai profesionala ere: aurten Donostiako Ganbara tabernako Amaia Ortuzar izango da presidentea, eta, besteak beste, Pedro Subijanak eta Martín Berasateguik emango dute balio iritzia. Parte hartzaileak bat datoz: "produktua errespetatzean eta sua neurtzean datza". Ezagut ditzagun, Parrilla Lehiaketa Nazionalaren irabazle gisa, Bilboko Amaren jatetxearen lekukoa hartu nahi duten bederatzi hautagaiak.\nSan Martin 22, Donostia\nDonostiako klasiko bat. Iñigo Peñaren tenpluak bi bider aldatu du kokalekua 2019an hiriburuko erdigunean finkatu aurretik. Euskaldun peto-petoa izanik, Peñaren (Arzak, Martín Berasategui edo Mugaritzen ibilitakoa da) proposamenek parrila dute gogoan eta, kasu honetan, Gorka Irurek zuzentzen du. Hasieratik Peñarekin egon den Irurek Narru ordezkatzen du Lehiaketan, Guikarren Alemaniako haragi frisiar batekin. Bere hitzetan, parrilak “ez du sekreturik. Produktu ona su on batean jarri eta ondo zaindu behar da. Parrila sukaldean aritzeko modu bat da, engainatzen ez duena, eta gaizki egindako lana disimulatzeko aukerarik ematen ez duena". Narru begi-bistan.\nOria hiribidea 12, Lasarte, Gipuzkoa\nSergio Humada Txitxardinekin joango da lehiaketara, etorkizunean Lasarteko bere Humada Etxeak izango dituen bi jatetxeetatik lehenengoarekin. Gaur egungo jatetxean, txingarrak eta tradizioa dituenean, Bartzelonako Via Veneto Michelin izarduneko chef izandakoak harridura sortzen du oinarritik, proposamen ezagun baina landuekin, zeinetan parrilaren mesedea atzeman daitekeen. "Produktu ona edukitzean datza; eta nik Bartzelonan nenbilenetik daukat, Arceko jendea ezagutu nuenetik". Burgosko harakindegiko Simmental batekin, Humadak saria lortzea espero du. Bere errezeta, "tenperatura egokia eta denbora kontrolatzen jakitea". Bizitzan bezalaxe.\nVita 49, Buesa, Huesca\n90eko hamarkadatik Ordesa eta Perdidoko Parke Nazionalerako sarreran gailentzen dela, Balcón del Pirineo Ordesa erretegiak Aragoiko Parrila Lehiaketa irabazi zuen 2019an; Lehiaketa Nazionalera oinarri onarekin aurkezten da, beraz. "Gurasoek hasi zuten negozioa eta nik ikatzaren eta parrilaren aldeko apustua egiten jarraitu dut, Getariako estiloan", azaldu du Jorge Rabal jabeak eta parrilaren arduradunak. Bere inguruetan txahala gehiago lantzen dela aitortu du, "guk behiaren aldeko apustua egin badugu ere". Etorkizun hurbilean berak hazitako animaliak (wagyua eta Aragoi Garaiko txahal barietate bat hazten dituzte) prestatzeko asmoarekin, Rabal, Cárnicas Goyaren Hereford haragiarekin etorriko da Donostiara.\nKalezar Auzoa 38, Usurbil, Gipuzkoa\nRamón Lerchundik berriz parte hartuko du lehiaketan. Euskal Herrian sagardo gehien ekoizten duen sagardotegietako baten burua etxeko kongresura itzuliko da irabazle izateko. Discarlux haragiarekin eta bere jatetxeko jangela ederrean metatu duen eskarmentuarekin parte hartuko du, tradizioaren muinari eusten baitio egokitutako menuen aukera zabalarekin. Menu horietan beti dago parrilan pasatako haragi edo arrain piezaren bat. Usurbilgo instalazioetan, Saizarrek esperientzia gastronomiko osoa eskaintzen du, sagardoa egiteko prozesu osoan zehar ibilbide bat egiteko aukera eskaintzen baitu.\nN-II, 671. km., Pineda de Mar, Bartzelona\nManu Yebras-ek txingarrak ulertzen ditu. Pura Brasaren sei lokalen (bost Katalunian daude eta bat Singapurren) chef exekutiboa da, eta Josperren sortzaileetako bat kide duen enpresaren buru da. Josper Parrila Lehiaketa Nazionaleko labeen marka da. Kutunkerietatik urrun, katalanak parrila biziki atsegin du, eta bere lokaletan ohoratu egiten du; horietan, Kobeko haragiaren aldeko apustua egiten du, "Txilen modu artisau eta zorrotzean lantzen baita, eta kalitate oso handikoa baita". Enpresariaren iritziz, hortxe dago koska, haragiaren kalitatearen estandarizazioan. "Urte osoan zehar haragi mota berbera iristen zaigu, eta gero Josperrean lantzen dakigu, ukitu ketu horrekin eta modu zoragarrian desegiten den gantz horrekin", azaldu du.\nFlamencos 3, Málaga\nJorge Berzosa Málagako Verum erretegiko chefa eta jabea da. Hiru urteko bizitza duen tenplua da, produktuaren araztasuna eta “sukaldaritzaren benetakotasuna” defendatzen dituena. Berzosak lehengaiaren sotiltasuna berreskuratu nahi du, manipulazio handirik gabe sustatu nahi du, bere aitak Aranda de Dueron eta Madrilen kudeatu dituen jatetxeetan egin izan duen bezala. Hortik datorkio izena (egia, latinez), hortik datorkio parrilaren aldeko apustua. "Janari erretzeko modu hori galtzen joan da eta, hemen, berreskuratu egin nahi dugu", azaldu du. Makro-ren haragi frisiarrarekin dator Gastronomikara, egia esanez, gainera.\nMercadal plaza 26, Tutera, Nafarroa\nOraingoan, Nafarroako Ostalaritza Kooperatibaren Holstein haragiarekin, Tuterako Casa Lola erretegiak bigarren urtez jarraian errepikatuko du Gastronomikaren Parrila Lehiaketan. Horretarako, Carlos Corralek egun batez alde batera utziko du Nafarroako erriberan —barazkien lurraldean— duen eta sagardotegia ere baden jatetxea, parrilan espezializatuta dagoena. Kalitate oneko edozein haragi edo arrain ondo tratatzen dute Casa Lolako sutan, izan ere, 2019ko 'Zarautz Parrilan' Euskal Herriko Parrila Txapelketaren irabazlea dugu. Loria errepikatzeko gakoa: "Lehengaiak maitasun handiz prestatzea, tenperatura neurtzea eta ebakitzeko orduan fin aritzea".\nEl Esquinazo Erretegia\nMarqués de Celada 15, San Cristóbal de La Laguna, Tenerife\nGourmet erreferentzia bat Kanarietan. Bere sukaldari eta sortzailea, Baudilio Brito, haragi oso helduetan espezializatu zen, eta proposamenari laguntzeko, San Cristóbal de La Lagunako (Gizadiaren Ondarea) kaleen inguru paregabea du, berariazko edukitzaile batekin: Kanarietako etxetzar noble bat. Bere txingarretan, artifizio gabeko haragi handiek, idiek eta Galiziako behi zaharrek, modu artisauan haziek eta presarik gabe onduek, zapore hobea hartzen dute. El Esquinazok Kanariar Uharte guztietan esklusiban jasotzen ditu Cárnicas Lyo-ko Aladino eta Óscar Juan anaien haragi handi eta oso helduak, "munduko haragi-fintzailerik onen" gisa hartzen diren anaienak. Haragi horiekin iritsiko dira Gastronomikara.


Estreinaldiak: Abenduak 21Euskal pantailaren gunea\nEstreinaldiak: Abenduak 21\nEkaitza lehertu da landako lan egun gogor baten ondoren. Atertu duenean, bizitza erne da lehen agor zen lurretik. Fruitu bat hazi eta heldu da, bizirik eutsi die izurrien erasoei, eta sagardoaren bizigai izango den sagar bihurtu da. Orduan, uzta ospatzeko tenorea da, topa egitekoa eta maitasunaren festan murgiltzekoa.\nBizitzaren eta heriotzaren zikloari buruzko istorio bat da filma, bizirik irauteko borroka batena, eta dantza da hori kontatzeko hautatutako hizkuntza. Gai unibertsalak, sinbologia berezi batez jantziak. Tradizioari, lurrari, haren jendeari, mitoei eta ohiturei egindako kantu poetiko bat. Ederra oso, gure-gurea.\nHotz izugarri baten erdian, barkartutako neska txiki batekin egingo dute topo Osamu protagonistak eta haren semeak. Emazteak errezeloz hartuko badu ere, haurra jaso eta hezteko erabakia hartuko dute. Famlia behartsua dira, bizirauteko apenas dute baliabiderik, baina zorionez beteta daude. Edo hori pentsatuko dute behintzat, ezusteko istripu batek trapu zikinak agerian jarriko dituen arte.\nUrte amaieran sarri ikusten dituen ‘onenen’ zerrenda horietariko askotan egoteko aukera ugari ditu filmak. Zama emozional altuko filma delako, eta Cannesko zinema jaialdiaren irabazle izateak ohore hori dakarrelako.\nHaur zaintzaile ‘ideala’ da Mary Poppins (Emily Blunt). Berezko dituen dohain berezi batzuen laguntzaz, gai da etxeko lanik zakarrena ere abentura zirraragarriena bilakatzeko. Haurrek maite dute bere zaintzapean egotea, eta hasieran bere moduak mesfidati hartuko badituzte ere, gurasoek ere begi onez joko dute azkenean.\nBueltan da 90.hamarkadan ezagutu genuen pertsonaia, oraingoan Banks familiaren belaunaldi berri bat hezteko asmoz. Aurrekoan kedar-garbitzailearen konplizitatea izan zuen, eta oraingoan Jack farolgilearen laguntza izango du, zeinak argia eta bizia eramango dituen galera handi bat pairatu berri duen etxera.\nPeter Parker zendutzat jotzen duten unibertso paralelo batean, Miles Morales deituriko gaztea izango da Spider-Man berria. Bere zama berriari aurre egiteko prest azalduko da, armiarma gizonaren inguruan ahal beste irakurriz eta ikasiz. Berehala ikusiko du, ordea, badirela heroia errepikatzeko saiakeran dabiltzan asmo txarreko zenbait mafioso eta ikerlari.\nIstorioaren saiakera aldizkakoa dugu hau, heroi bakarraren nagusitasuna alboratu, eta salbatzaile berdinaren bertsio ugari ekarriko dizkiguna.\nKanadar jatorriko liburuzaina da Fiona, egun batetik bestera bere burua Parisera lekualdatzera behartuta ikusiko duena. Gertuko senide bakarra du izeba Marta, eta bere laguntza ematen ez badio, zahar-etxe batera eramango dute gogoz kontra. Berarekin zeraman ekipaje guztia galduta, pentsatu zezakeenetik urrun, lurreratze sail samarra izango du protagonistak maitasunaren hirian. Gutxi balitz, gainera, Donekin egingo du topo…\nEnpresa gizon arrakastatsua da Jocelyn, erakargarria, aberatsa… eta gezurti konpultsiboa ere bai. Bere buruaz eta inguruan duen erosotasunaz asperturik, pertsona elbarri baten paperean sartuko da emakume gazte bat limurtzeko. Bide erraza dirudien hori okertuko zaio berehala, gurpildun aulkian dabilen emakumearen ahizpa ezagutuko duenean.\nEstreinaldiak: Ekainak 14\n2019/06/13\tMaialen Goñi\nAnimazioa Drama Estreinaldiak Fantasia Komedia Musikala Zientzia fikzioa\nabenduak 21 Dantza Estreinaldiak Manbiki kazoku/ Shoplifters Mary Poppins Returns Paris pieds nus Spider-Man: Into the Spider-Verse Tout le monde debout\nHasi dira Dock of the Bay jaialdia aletzen


Euskal Herriko Gazte Orkestrako musikariak Eibarren daude udako kontzertuetarako prestatzen - etakitto.eus\nEuskal Herriko Gazte Orkestrako musikariak Eibarren daude udako kontzertuetarako prestatzen\nETA KITTO 2018, Uzt 16\nEuskal Herriko Gazte Orkestrako (EGO) musikariak Eibarren daude zapatuaz geroztik, urteroko martxan udako kontzertuetarako prestatzen. Orkestrako 80 bat kidek hartuko dute parte Hezkuntza Esparruko topaketan eta Eibarren emango dituzten egunetan Berlín eta Galiziako sinfonikoetako, Euskadiko Orkestrako eta Musikeneko kideekin ikasteko aukera izango dute.\nUda honetako emanaldiak uztailaren 21ean hasiko dituzte, Hondarribian, Itsas Etxeko auditorioan emango duten kontzertuarekin eta, ondoren, Gasteizen (22an, Printzipal Antzokian), Donostian (23an, Kursaalen) eta Bilbon (24an, Euskaldunan) joko dute. Udarako prestatzen diharduten egitaraua Stravinskyren “Suzko txoria” eta Rachmaninoffen “Piano eta orkestrarako 2. kontzertua” piezek osatzen dute.\n« Sasipe elkarteak mende erdia bete duela ospatu zuten zapatuan ” Munduko kopa” (Jon Mikel Mujika) »


2021-09-25 - Urola Kostako Hitza : Urola Kostako Hitza\nNaroa Agirre, San Mateotako lehen txapelketaren irabazle\nAtzelari zestoarrak eta Olatz Arrizabalagak 22 eta 13 irabazi diete Amaia Aldairi eta Andrea Capellani. Parekatua izan da lehen zatia, eta 11na tantora berdinduta ere egon dira, baina, gero, urdinek aurrea hartu dute, nagusitasunez bukatzeko. Dena dela, markagailuari begiratuta ematen duena baino alde txikiagoa egon da kantxan.\nMikel Aizpurua oiartzuarrak eta 'Argi' txakurrak irabazi dute Aizarnazabalgo XII. Artzain Txakur Txapelketa\nPeio Segurola matxinbentarrak hirugarren egin du, eta Manuel Gorriti aizarnazabaldarrak, bosgarren.\nXabin Etxaide zestoarra eta Anuk zumaiarra omendu dituzte, haien hilketen urteurrenean\nGALeko bi kidek hil zuten Etxaide duela 36 urte, eta urteroko oroimen ekitaldia egin dute Zestoan. Hainbat herritarrek parte hartu dute gaurko antolatutako bi ekintzetan. Xabier Kalparsororen heriotzaren 28. urteurrena, bestalde, bihar izango da. "Egia argitara ateratzeko" aldarrikatu dute gaur Zumaian egindako ekitaldian; gero kontzentrazioa izango da Magnolioan.\nAnartz Izagirre-Dorleta Agiriano Lai\nEuskal Kostaldeko Geoparkean egindako ikerketa batek dinosauroen desagerpenari buruzko datu esanguratsuak plazaratu ditu\nIkerketak berretsi egin du duela 66 milioi urte dinosauro ez abianoen eta itsasoko eta lurreko beste organismo batzuen desagertzea asteroide handi baten eraginaren ondorioa izan zela. Era berean, ikerketa horren emaitzek baztertu egin dute muturreko sumendiek Kretazeoaren amaierako espezieen suntsipen masiboan eragina dutela.


Bertsotruk saioa Galtzarrin . diariovasco.com\nBertsotruk saioa Galtzarrin\nBertsotruk. Iaz, Markina-Xemeinen aurka aritu ziren oriotarrak.\nArratsaldeko 20:00etan hasiko da Orioko eta Aramaioko bertso eskolen arteko lehia\n13 enero 201700:21\nOrioko eta Aramaioko bertso eskoletako bertsolariak, Bertsotruk egitasmoaren barruan, saioa eskainiko dute gaur, ostirala, Galtzarrin, arratsaldeko 20:00etatik aurrera.\nOrotara, sei bertsolari arituko dira bertsotan; Orioko Errikotxia bertso eskolatik Egoitz Eizagirre, Rosi Lazkano eta Imanol Lizarazu 'Habana' eta Aramaioko bertso eskolatik Manex Agirre, Andere Arriolabengoa eta Xabi Igoa. Xabier Sukia izango da gai jartzailea eta saioaren gidaria.\nEmanaldia doakoa izango da eta Errikotxia elkartetik bertso zaleei gaur Galtzarrira bertaratzeko deia luzatzen zaie, iluntze bizi eta alaia igaro dezaten\nBertso eskolen arteko desafioak biltzen ditu Bertsotruk egitasmoak. Helduen bertso eskolen arteko harremanak sustatu eta bertsolariei jendaurrean bertsotan aritzeko aukera emanaz antolatu zuen Euskal Herriko Helduen Bertso Eskolen Batzordeak Bertsotruk egitasmoa, 2015ean lehen aldiz. Ikasturte hartan 26 bertso eskolek eman zuten izena. Bertsolari hasiberrientzat trebatzeko aukera aproposa bilakatzen da.\nBertso eskola parte hartzaileak hiruko multzotan bereizi eta bertso eskola bakoitzak bere multzoko beste biak hartzen ditu etxean; era berean, beste bi bertso eskolek antolatutako ekitaldira joango da. Emanaldia edozein motatakoa izan daiteke: bertso-saio formala, bertso-bazkaria, bertso-antzerkia...\nAurtengo edizioan 27 bertso eskolek parte hartzen dute 9 multzotan banatuta. Azarotik maiatzera bitarte bertso eskolak elkarren artean saioak antolatuko dituzte joan-etorri formatuan. Gaur hasten den Bertsotruken, Orioko Errikotxia, Aramaioko eta Goierriko bertso eskolen multzo berean dago.


Donostia Zinemaldia :: Emak Bakia baita\nEmak Bakia baita (EMAK BAKIA BAITA)\n'Emak Bakia Baita' - Zabaltegi Bereziak\nKazetaritza ikasi zuen eta erreportari gisa hasi zen lanean Madrilen, Canal + eta CNN+ kateetako albistegietan. Kultur programak zuzendu eta literaturari buruzko espazioak koordinatu ditu Telemadrid katean (Los cinco sentidos) eta ETBn (Sautrela). Dokumental gastronomikoen arloan, ETBko Sukalde maisuak sailaren idazle eta zuzendarikide izan da. 2002tik bidaiei buruzko erreportajeak idazten ditu El País egunkariko El Viajero eranskinean. 2009tik dokumentalen gidoigintza irakasten du Nafarroako Unibertsitateko Ikus-entzunezkoen Gidoigintza Masterrean.


28 Iraila | EBB\nUri Erakundeei eta Euzkadiz Kanpoko Erakundeei agiriak bidaltzearekin batera, Euzkadi Buru Batzarrak eman dio hasiera EAJ-PNVren Aberri Exekutiba berritzeko barne hauteskunde prozesuari. Prozesu honetan parte hartu ahal izango dute alderdikide jeltzale guzti-guztiek,urriaren 12an hasiko da eta bi hilabeteko iraupena izango du abenduaren 12 eta 13an Batzar Nagusia egin arte, zeinetan Euzkadi Buru Batzarreko presidentea eta zortzi burukideak aukeratuko diren. EAJ-PNVk lau urtero egin ohi duen bilerarako tokia aurrerago aukeratuko da, eguna hurbildu ahala, Covid-19aren pandemiaren bilakaeraren beraren arabera eta osasun agintariek egingo dituzten gomendioak betez.\nEuzkadi Buru Batzarra berritzeko prozesua aspalditik ezaguna da. Lehen hautespen aldia urriaren 12tik 25era bitartean egingo da,eta Uri Erakunde bakoitzak EBBko presidenterako hautagai bat eta burukiderako sei hautagai proposatuko ditu. Bigarren hautespen aldian, azaroaren 2tik 18ra bitartean, berriz ere, Uri Erakundeek EBBko presidenterako hautagai bat eta burukiderako zortzi hautagai aukeratuko dituzte, lehen hautespen aldian gutxienez hiru Uri Erakunderen babesa jaso duten hautagaien artetik. Azaroaren 27an eta 28an egingo dira Herrialde Batzarrak eta horietatik irtengo dira,gutxienez, EBBko presidenterako hautagai bat eta burukiderako zortzi hautagai. Azkenik, Aberri Batzarrak, Batzar Nagusian bilduta, EBBko presidentea eta zortzi burukideak aukeratuko ditu Herrialde Batzarrek proposatutako hautagaien artetik.\nHerrialde Buru Batzarrak berritzeko prozesua Euzkadi Buru Batzarra berritzeko prozesuarekin batera eramango da, baina Araba Buru Batzar, Bizkai Buru Batzar, Gipuzko Buru Batzar, Ipar Buru Batzar eta Napar Buru Batzar berriak aukeratuko dituzten batzarrak Batzar Nagusiaz aparteko beste egun batean egingo dira, eta egun hori kasuan hasuko Herrialde Erakundeak aukeratu beharko du.


Ognolles - Wikipedia, entziklopedia askea.\n49°41′33″N 2°54′53″E / 49.6925°N 2.9147°E / 49.6925; 2.9147Koordenatuak: 49°41′33″N 2°54′53″E / 49.6925°N 2.9147°E / 49.6925; 2.9147\nBeaulieu-les-Fontaines, Solente, Cressy-Omencourt eta Ercheu\n141 (%49.5) 146 (%51.2)\nOgnolles Frantziako udalerria da, Oise departamenduan dagoena, Frantzia Garaia eskualdean. 2013an 271 biztanle zituen.\n2007an Ognolles udalerrian erroldatutako biztanleak 271 ziren. Familiak 92 ziren, horien artean 20 pertsona bakarrekoak ziren (8 bakarrik bizi ziren gizonak eta 12 bakarrik bizi ziren emakumeak), 24 seme-alabarik gabeko familiak ziren, 40 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 108 etxebizitza zeuden, 96 familiaren etxebizitza nagusia ziren, 9 bigarren erresidentzia ziren eta 3 hutsik zeuden. 107 etxeak ziren eta 1apartamentu bat zen. 96 etxebizitza nagusietatik 82 bere jabearen bizilekua ziren eta 14 alokairuan okupaturik zeuden; 5 etxek bi gela zituzten, 9 etxek hiru zituzten, 27 etxek lau zituzten eta 54 etxek bost zituzten. 88 etxek euren parking plaza propioa zuten azpian. 32 etxetan ibilgailu bat zegoen eta 49 etxetan bat baino gehiago zituzten.\nOgnolles udalerriko biztanleria-piramidea 2009an .\n2007an lan egiteko adina zuten pertsonak 175 ziren, horien artean 134 aktiboak ziren eta 41 inaktiboak ziren. 134 pertsona aktiboetatik 121 lanean zeuden (73 gizon eta 48 emakume) eta 13 langabezian zeuden (4 gizon eta 9 emakume). 41 pertsona inaktiboetatik 13 erretiraturik zeuden, 15 ikasten zeuden eta 13 "bestelako inaktibo" gisa sailkaturik zeuden.\n2009an Ognolles udalerrian 94 unitate fiskal zeuden, 272 pertsonek osaturik. Pertsona bakoitzeko diru-sarrera fiskalaren mediana urteko 17.331,5 euro zen.\n2007an zeuden 6 komertzioetatik, 1 material elektrikoaren fabrikazioko enpresa zen, 3 eraikuntza enpresak ziren, 1 ostalaritza eta jatetxe enpresa zen eta 1 zerbitzu enpresa zen.\n2000. urtean Ognolles udalerrian 5 nekazaritza-ustiategi zeuden, 640 hektarea erabiltzen.\nErcheu (2,0 km)\nSolente (2,7 km)\nCressy-Omencourt (3,2 km)\nBeaulieu-les-Fontaines (3,9 km)\nMargny-aux-Cerises (3,9 km)\nMoyencourt (4,0 km)\nBalâtre (4,1 km)\nBiarre (4,1 km)\nLibermont (4,1 km)\nChampien (4,1 km)\nÉcuvilly (4,9 km)\nBillancourt (5,0 km)\nMarché-Allouarde (5,1 km)\nAvricourt (5,6 km)\nRethonvillers (5,6 km)\nBuverchy (5,7 km)\nFrétoy-le-Château (5,9 km)\nBNF: 152677095 (data)\nOrriaren azken aldaketa: 14 martxoa 2021, 13:19.


Borja Cobeagaren film berrian parte hartu nahi? — Gaztezulo\nBorja Cobeagaren film berrian parte hartu nahi?\nBorja Cobeagaren film berrian parte hartu nahi? https://www.gaztezulo.eus/albisteak/borja-cobeagaren-film-berrian-parte-hartu-nahi https://www.gaztezulo.eus/albisteak/borja-cobeagaren-film-berrian-parte-hartu-nahi/@@download/image/20104275501Cobeaga.jpg\nZinema zuzendari donostiarra bigarren film luzea hasiko da errodatzen ekainean. Bilbon eta Madrilen ariko da, eta pelikula horretarako estra bila dabil.\n16 eta 90 urte bitarteko gizon-emakumeak behar dituela jakitera eman du Cobeagak. Maiatzaren 5ean, Bilboko Bidarte kultur gunean egingo du castinga, goiz eta arratsaldez. Parte hartu nahi dutenek beren argazki bat eraman behar dute.\nZinema zuzendari donostiarrak oraindik ez omen du erabaki pelikularen izenburua. 'Pagafantas' komedia da Cobeagak orain arte zuzendutako film luze bakarra; iaz estreinatu zuten, eta zenbait sari eskuratu zituen.


author_facet:"Euskadi. Hezkuntza, Unibertsitate eta Ikerketa Saila" topic_facet:"Mekanizazioa (Heziketa Zikloa). Erdi maila" topic_facet:"Elektrizitatea eta Elektronika (Lanbide Arloa)" topic_facet:"Fabrikazioaren Automatizazioa (Modulua)" topic_facet:"Fabrikazio mekanikoko produkzioaren programazioa (Heziketa Zikloa). Goi maila"\nEgilea: Euskadi. Hezkuntza, Unibertsitate eta Ikerketa Saila Proposatutako gaia: Mekanizazioa (Heziketa Zikloa). Erdi maila Proposatutako gaia: Elektrizitatea eta Elektronika (Lanbide Arloa) Proposatutako gaia: Fabrikazioaren Automatizazioa (Modulua) Proposatutako gaia: Fabrikazio mekanikoko produkzioaren programazioa (Heziketa Zikloa). Goi maila\n1 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) Fabrikazio mekanikoko produkzioaren programazioa (Heziketa Zikloa). Goi maila Gehiago ... Fabrikazioaren Automatizazioa (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) 1 Lanbide Heziketa 1 Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Eguazkia - - Goiena.eus\nAnder Etxeberria 2016-07-01 00:00\nUdan sartu berri gara eta hasi dira, tarteka, egun eguzkitsuak.\nHorrenbestez, hasi da ere eguzkiari intsumiso direnentzat sasoirik zailena. Arrazoiak badaude azala bakean uzteko: zuhaizpean edo itzalkinaren azpian hobeto egoten delako, arriskurik gabe beltzarantzeko klima eskasa dugulako (hiru egun urdin, bi lainotuta), osasuna…\nEz da samurra gizarteko arauen kontra joatea. Mende bat dela egokiena azal zuria erakustea bazen, orain jokoz kanpo dago udan abenduko kolore bera duena. Ez hori bakarrik, gure garunean gertatu den aldaketa baten ondorioz edo, iruditzen zaigu lagun hori gaixorik dagoela. Beraz, ez deskuidatu Andramaixetan Santamasetako kolore berarekin agertzen, gaixotzat hartuko zaituzte eta.\nZer diot, baina? Alderantziz, aurpegia eman! Estualdietan sendo egon beharra dagoenez, egoera hau mehatxua baino gehiago aukera da, aukera trebetasun ezberdinak lantzeko: “Hozkailuan egon zara?” bezalako komentarioentzat prestatu erantzuna, gerri inguruan ez daukazula eguzki markarik? Erakutsi petrinak eragindakoa, eta abar. Hasi da, beraz, eguzkiari intsumiso direnentzat sasoirik ederrena. Eutsi!